SK Úradný vestník Európskej únie L 136/31

ROZHODNUTIE ORGÁNU EURÓPSKY ORGÁN PRE CENNÉ PAPIERE A TRHY (EÚ) 2018/795

z 22. mája 2018

o dočasnom zákaze uvádzania na trh, distribúcie alebo predaja binárnych opcií retailovým klientom v Únii v súlade s článkom 40 nariadenia Európskeho parlamentu a Rady (EÚ) č. 600/2014

RADA ORGÁNOV DOHĽADU ORGÁNU EURÓPSKY ORGÁN PRE CENNÉ PAPIERE A TRHY,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (1), a najmä na jeho článok 9 ods. 5, článok 43 ods. 2 a článok 44 ods. 1,

so zreteľom na nariadenie Európskeho parlamentu a Rady (EÚ) č. 600/2014 z 15. mája 2014 o trhoch s finančnými nástrojmi, ktorým sa mení nariadenie (EÚ) č. 648/2012 (2), a najmä na jeho článok 40,

so zreteľom na delegované nariadenie Komisie (EÚ) 2017/567 z 18. mája 2016, ktorým sa dopĺňa nariadenie Európskeho parlamentu a Rady (EÚ) č. 600/2014, pokiaľ ide o vymedzenia pojmov, transparentnosť, kompresiu portfólia a opatrenia dohľadu nad zasahovaním do produktov a pozíciami (3), a najmä na jeho článok 19,

keďže:

1. ÚVOD

(1) V uplynulých rokoch Európsky orgán pre cenné papiere a trhy (ESMA) a niekoľko príslušných orgánov zaznamenalo prudký nárast uvádzania na trh, distribúcie alebo predaja binárnych opcií retailovým klientom v rámci Únie. Binárne opcie sú vo svojej podstate rizikové a zložité produkty a často sa s nimi obchoduje špekulatívne. Orgán ESMA a príslušné orgány takisto zaznamenali, že ich ponuka retailovým klientom sa čoraz viac vyznačuje agresívnymi marketingovými technikami, ako aj nedostatkom transparentných informácií, pričom uvedené skutočnosti neumožňujú klientom pochopiť riziká spojené s týmito produktmi. Orgán ESMA a príslušné orgány vyjadrili širokosiahle obavy týkajúce sa toho, že rastúci počet retailových klientov obchoduje s týmito produktmi a prichádza o svoje peniaze. Tieto obavy sú doložené aj početnými sťažnosťami doručenými od retailových klientov z celej EÚ, ktorí utrpeli značnú škodu pri obchodovaní s binárnymi opciami.

(2) Tieto závažné obavy týkajúce sa ochrany investorov viedli orgán ESMA k prijatiu niekoľkých nezáväzných opatrení. Od júna 2015 orgán ESMA koordinuje prácu spoločnej skupiny, ktorá bola vytvorená, aby sa zaoberala otázkami týkajúcimi sa niekoľkých poskytovateľov so sídlom na Cypre, ktorí ponúkajú binárne opcie, finančné rozdielové zmluvy (CFD) a iné špekulatívne produkty retailovým klientom na cezhraničnom základe v rámci Únie (4). Okrem toho od júla 2015 orgán ESMA koordinuje osobitnú skupinu zloženú zo zástupcov orgánu ESMA a príslušných orgánov, ktorej cieľom práce je monitorovať ponuku binárnych opcií a CFD pre masový retailový trh, ako aj posilňovať jednotné prístupy dohľadu v tejto oblasti v rámci Únie. Orgán ESMA takisto podporoval konvergenciu dohľadu v Únii vo vzťahu k ponuke binárnych opcií retailovým klientom prostredníctvom vydania stanoviska (5), ako aj niekoľkých otázok a odpovedí (Q&A) (6) podľa článku 29 nariadenia (EÚ) č. 1095/2010. Zároveň orgán ESMA uverejnil upozornenia (7), v ktorých upozornil na svoje obavy, pokiaľ ide o riziká vyplývajúce z nekontrolovanej ponuky okrem iného binárnych opcií pre retailových klientov.

(3) Aj keď tieto opatrenia mali určité kladné účinky (8), orgán ESMA sa domnieva, že pretrvávajú závažné obavy týkajúce sa ochrany investorov.

(4) Dňa 18. januára 2018 orgán ESMA zverejnil výzvu na predloženie pripomienok ohľadom svojich potenciálnych opatrení týkajúcich sa zasahovania do produktov v súvislosti s uvádzaním na trh, distribúciou alebo predajom binárnych opcií a finančných rozdielových zmlúv (CFD) retailovým klientom („výzva na predloženie pripomienok“) (9). Výzva na predloženie pripomienok sa skončila 5. februára 2018. Orgánu ESMA bolo doručených takmer 18 500 (10) odpovedí. Spomedzi uvedených odpovedí bolo 82 od poskytovateľov, obchodných organizácií, búrz cenných papierov a maklérov pôsobiacich v činnostiach spojených s binárnymi opciami a/alebo CFD, 10 bolo od zástupcov spotrebiteľov a ostatné doručené odpovede boli od jednotlivcov. Veľká väčšina odpovedí od jednotlivcov bola umožnená a smerovaná prostredníctvom poskytovateľov binárnych opcií a/alebo CFD. Výzva na predloženie pripomienok preukázala všeobecnú obavu prvej kategórie respondentov, a najmä poskytovateľov produktov, že by navrhované opatrenie malo nepriaznivý vplyv na ich podnikanie. Niekoľko jednotlivcov sa takisto sťažovalo na navrhované opatrenie a vyjadrili svoju ochotu pokračovať v obchodovaní s binárnymi opciami.

(5) Orgán ESMA náležite zohľadnil tieto obavy. Po zohľadnení ich váhy voči identifikovanej závažnej obave týkajúcej sa ochrany investorov, ktorú ešte potvrdili reakcie doručené od takmer všetkých zástupcov spotrebiteľov a niekoľkých jednotlivcov, ktorí vyjadrili silnú podporu navrhovaným opatreniam, orgán ESMA považuje za nevyhnutné uložiť dočasný zákaz uvádzania na trh, distribúcie alebo predaja binárnych opcií retailovým klientom v súlade s článkom 40 nariadenia (EÚ) č. 600/2014.

(6) Opatrenie uložené podľa článku 40 nariadenia (EÚ) č. 600/2014 musí byť preskúmané vo vhodných intervaloch a najmenej každé tri mesiace. Pri preskúmaní tohto opatrenia bude orgán ESMA riešiť všetky vyhýbavé praktiky, ktoré sa môžu objaviť. Ak sa opatrenie po troch mesiacoch neobnoví, zanikne.

(7) V záujme predídenia pochybnostiam majú pojmy používané v tomto rozhodnutí rovnaký význam ako v smernici Európskeho parlamentu a Rady 2014/65/EÚ (11) a nariadení (EÚ) č. 600/2014 vrátane vymedzenia pojmu deriváty.

(8) Dočasný zákaz orgánu ESMA spĺňa podmienky stanovené v článku 40 nariadenia (EÚ) č. 600/2014 z ďalej objasnených dôvodov.

2. OPIS RETAILOVÉHO TRHU S BINÁRNYMI OPCIAMI A EXISTENCIA ZÁVAŽNEJ OBAVY TÝKAJÚCEJ SA OCHRANY INVESTOROV [ČLÁNOK 40 ODS. 2 PÍSM. a) NARIADENIA (EÚ) č. 600/2014]

(9) Binárna opcia je definovaná ako derivát vysporiadaný v hotovosti, v ktorom vyplatenie fixnej peňažnej sumy závisí od toho, či nastane jedna alebo viac stanovených udalostí v súvislosti s cenou, úrovňou alebo hodnotou podkladového aktíva k dátumu exspirácie derivátu (12) alebo pred ním [napríklad podkladové aktívum dosiahlo stanovenú cenu (realizačnú cenu – strike price) pri exspirácii].

(10) Binárne opcie umožňujú investorovi uzavrieť stávku na výskyt stanovenej udalosti súvisiacej s cenou, úrovňou alebo hodnotou jedného alebo viacerých podkladových aktív (napríklad akcia, mena, komodita alebo index). Ak daná udalosť nenastane, investor stratí svoje peniaze (t. j. opcia sa skončí tzv. so stratou – out of the money). Ak udalosť nastane, opcia sa vyplatí alebo zmluva zostane otvorená s príležitosťou získať vyplatenie, ak nastane iná samostatná udalosť (opcia sa skončí tzv. bez straty – in the money). V tomto zmysle sa binárne opcie považujú za „návrhy typu áno/nie“. Často sa návrh typu áno/nie zakladá na skutočnosti, či cena podkladového aktíva pri uplynutí platnosti binárnej opcie bude vyššia alebo nižšia ako stanovená cena (tzv. realizačná cena). V niektorých prípadoch realizačná cena zodpovedá trhovej cene podkladového aktíva v čase uzatvorenia binárnej opcie alebo v stanovenom čase v budúcnosti. Poskytovatelia binárnych opcií však poskytujú rozsah potenciálnych trhových výsledkov, na ktoré môžu investori staviť (13).

(11) Je vhodné objasniť, že všetky binárne opcie, aj keď sú uvádzané na trh, distribuované alebo predávané pod inými názvami, patria do rozsahu uplatňovania tohto rozhodnutia. Týka sa to napríklad opcií všetko alebo nič (all-or-nothing), opcií hore alebo dolu (up-or-down), trendových opcií, digitálnych opcií alebo dotykových (one-touch) opcií.

(12) Je takisto vhodné zabezpečiť, aby toto rozhodnutie zahŕňalo binárne opcie, ktoré majú niekoľko rôznych vopred stanovených podmienok, ktoré musia byť splnené (alebo nesplnené) pred ich vyplatením. Niektorí respondenti výzvy na predloženie pripomienok napríklad uviedli prípad binárnej opcie, v ktorej sa poskytuje vyplatenie i) vopred stanovenej sumy, ak podkladové aktívum spĺňa určitú vopred stanovenú podmienku (napríklad hodnota podkladového aktíva stúpne ku konkrétnemu dátumu), ako aj ii) ďalšej vopred stanovenej sumy (bonusu), ak podkladové aktívum splní ďalšiu vopred stanovenú podmienku (napríklad hodnota podkladového aktíva vzrastie nad určité percento). V tomto a podobných prípadoch by vyplatenie súčtu dvoch vopred stanovených súm v bodoch i) a ii) predstavovalo vyplatenie vopred stanovenej fixnej sumy na účely článku 1 ods. 2 písm. c) tohto rozhodnutia.

(13) Niekoľko príslušných orgánov uviedlo obavy týkajúce sa toho, že binárne opcie nespĺňajú žiadne skutočné investičné potreby retailových klientov (na rozdiel od iných typov opcií, ktoré môžu plniť cennú úlohu v zabezpečovaní expozície voči určitým aktívam) (14). Niekoľko príslušných orgánov vyjadrilo obavy týkajúce sa rizík súvisiacich s inherentnými vlastnosťami binárnych opcií, ako aj začlenenými a nekontrolovateľnými konfliktmi záujmov súvisiacimi s ponukou týchto produktov retailovým klientom. Tieto riziká sú často zvýšené agresívnymi marketingovými technikami využívanými poskytovateľmi binárnych opcií. Niekoľko príslušných orgánov takisto uviedlo, že tieto produkty sú lákavé pre patologických hráčov. Štúdia od UK-FCA preukázala, že niektorí investori uzatvárajú mnoho stávok v priebehu niekoľkých dní či týždňov napriek tomu, že na kumulatívnej báze prichádzajú o peniaze. Štúdiou sa takisto zistila veľká podobnosť v štruktúre vyplácania a časovom horizonte medzi binárnymi opciami a produktmi hazardných hier (15). Tieto obavy sa prejavili v niekoľkých jurisdikciách, pričom veľká väčšina retailových klientov v týchto jurisdikciách zvyčajne prišla o peniaze, čo je preukázané v tomto rozhodnutí (16).

(14) Ako sa preukázalo v správe organizácie IOSCO o prieskume organizácie IOSCO o retailových OTC produktoch s pákovým efektom (17) („správa organizácie IOSCO“), tento sektor trhu už bol predmetom významnej regulačnej kontroly v niekoľkých iných jurisdikciách mimo EÚ z dôvodu zložitej a rizikovej povahy okrem iného binárnych opcií a často cezhraničného rozmeru poskytovateľov produktov, ktorí pôsobia prevažne cez internet (18). Podľa správy organizácie IOSCO: „nedávne správy o výskume v rámci niekoľkých vnútroštátnych trhov preukázali, že veľká väčšina investorov do [binárnych opcií a iných špekulatívnych produktov] veľmi často prichádza o peniaze.“ (19)

(15) Podmienkou uvedenou v článku 40 ods. 2 písm. a) nariadenia (EÚ) č. 600/2014 okrem iného je, že musí existovať závažná obava týkajúca sa ochrany investorov. Pri určovaní toho, či existuje závažná obava týkajúca sa ochrany investorov, orgán ESMA posúdil relevantnosť kritérií a faktorov uvedených v článku 19 ods. 2 delegovaného nariadenia (EÚ) 2017/567. Po zohľadnení relevantných kritérií a faktorov orgán ESMA dospel k záveru, že existuje závažná obava týkajúca sa ochrany investorov z ďalej uvedených dôvodov.

2.1 Stupeň zložitosti a transparentnosť binárnych opcií

(16) Binárne opcie sú zložité finančné nástroje (20). Zložitosť cenovej štruktúry predstavuje riziko závažných informačných asymetrií medzi poskytovateľmi a retailovými klientmi, a preto vyvolávajú závažné obavy týkajúce sa ochrany investorov. Okrem toho viaceré inherentné vlastnosti binárnych opcií majú za následok, že sú predmetné finančné produkty zložité a pre retailových klientov je náročné ich pochopiť.

(17) Poskytovatelia binárnych opcií zvyčajne oceňujú binárne opcie na základe trhom implikovanej alebo inak modelovanej pravdepodobnosti výskytu stanovenej udalosti pred uplatnením spreadu alebo inej formy transakčného poplatku na každú možnosť tak, aby sa dosiahol záporný očakávaný výnos pre klienta (21).

(18) Najbežnejšie binárne opcie ponúkajú pomerne veľký výnos za štatisticky menej pravdepodobnú udalosť a naopak (22).

(19) Cenová štruktúra binárnych opcií je pre retailových klientov veľmi komplexná. Cenová štruktúra najmä vyžaduje, aby retailoví klienti presne posúdili hodnotu opcie vo vzťahu k očakávanej pravdepodobnosti výskytu referenčnej udalosti. Aj keď retailoví klienti môžu použiť bežné výskumné nástroje a nástroje oceňovania, ako je Black-Scholesov vzorec, na ocenenie binárnych opcií, retailoví klienti čelia vážnym informačným asymetriám v porovnaní s poskytovateľmi. Poskytovatelia majú oveľa lepší prístup k informáciám a systémom umožňujúcim náležité ocenenie a ohodnotenie týchto produktov. Konkrétne poskytovatelia binárnych opcií majú prístup k údajom o historických cenách – napríklad ku kanálu zaznamenaných cien od poskytovateľa burzových alebo komerčných údajov vo vzťahu k podkladovému aktívu – ktoré nie sú bežne dostupné retailovým klientom. Poskytovatelia binárnych opcií majú v porovnaní s retailovými klientmi zvyčajne aj oveľa viac skúseností s oceňovaním zmlúv a je pravdepodobnejšie, že majú vyvinuté sofistikované cenové metodiky. Okrem toho retailoví klienti nemusia odhadnúť, že ak má obchod veľmi krátke trvanie alebo ak je pozícia uzavretá krátko pred exspiráciou, faktory používané na ocenenie opcií, ako je historická volatilita, majú malý vplyv na hodnotu opcie. Týmto sa obmedzuje schopnosť retailových klientov náležite určiť hodnotu opcie, a to aj v prípade používania dostupných nástrojov oceňovania. Z dôvodu uplatňovania spreadov a iných transakčných poplatkov by bolo potrebné, aby retailoví klienti prekonávali očakávané výnosy z investície významne („navzdory všetkému“) na pravidelnom základe, aby dosiahli zisky z obchodovania. Z tohto dôvodu je podľa orgánu ESMA pre retailových klientov zložité informovane posúdiť rizikovo-výnosový profil tohto produktu.

(20) Kombinovaný účinok cenovej štruktúry a uplatňovania transakčných poplatkov na každý obchod je taký, že veľká väčšina účtov retailových klientov celkovo stráca peniaze (aj keď môžu dosahovať krátkodobé zisky) a poskytovatelia, ktorí sú zvyčajne priamymi protistranami obchodu, zarábajú na klientoch dlhodobo z dôvodu ich strát z obchodovania a prostredníctvom transakčných poplatkov.

(21) Niektorí poskytovatelia ponúkajú nepretržité obojstranné stanovenie ceny a možnosť, aby klienti vstupovali do obchodu a vystupovali z neho počas trvania binárnej opcie. V takom prípade môže klient uzavrieť svoju pozíciu pred uplynutím platnosti binárnej opcie jej predajom späť poskytovateľovi alebo iným forfaitingom podmienenej platby pri uplynutí platnosti. Za to klient dostáva určitú platbu od poskytovateľa, a to podľa priebežnej ceny ponúkanej poskytovateľom v závislosti od rozdielu medzi súčasnou trhovou cenou a fixnou realizačnou cenou podkladového aktíva a času do uplynutia platnosti.

(22) Nepretržité obojstranné stanovenie ceny je doplnkovou vlastnosťou, ktorú môžu poskytovať poskytovatelia binárnych opcií. Táto vlastnosť pridáva ďalšiu vrstvu zložitosti, na základe čoho je pre retailových klientov zložité oceniť tieto produkty presne alebo dosiahnuť kladný výnos z investície. Je to tak preto, že by bolo potrebné, aby retailoví klienti priebežne monitorovali oceňovanie a odhadovali očakávaný výsledok. Okrem toho, vystúpenie z obchodu a vstúpenie do nového znamená ďalšie náklady pre klienta z dôvodu uplatňovania spreadu na ponúkanú cenu alebo prostredníctvom transakčných poplatkov (23).

(23) Retailoví klienti EÚ zvyčajne investujú do OTC binárnych opcií. V tomto prípade ocenenie, výkonnosť a vysporiadanie binárnych opcií nie sú štandardizované. Zhoršuje sa tým schopnosť retailových klientov pochopiť podmienky produktu. Toto, okrem rozdielov v type návrhov áno/nie, ktoré tvoria základ binárnej opcie, spolu so zložitou cenovou štruktúrou (niekedy zahŕňajúcou nepretržité obojstranné stanovenie ceny) a existenciou ešte zložitejších ponúk (ako sú opcie, v ktorých sú zoskupené súbory binárnych opcií) prispieva k zložitosti takýchto produktov a ešte viac ohrozuje schopnosť retailových klientov pochopiť, že osobitné vlastnosti jedného typu binárnej opcie nemusia byť nevyhnutne zahrnuté v inom type.

(24) Okrem toho sú poskytovatelia binárnych opcií zvyčajne protistranou v obchodoch svojich retailových klientov, pričom poskytovateľ určuje cenu pri vykonaní a platbu pri uplynutí platnosti. Poskytovatelia zvyknú žiadať klientov, aby uznali, že ceny použité na ohodnotenie binárnej opcie sa môžu líšiť od ceny dostupnej na príslušnom trhu s podkladovým aktívom. Znamená to, že pre retailových klientov nemusí byť vždy možné skontrolovať presnosť cien získaných od poskytovateľa. Tieto faktory môžu spôsobiť, že pre retailových klientov je mimoriadne zložité objektívne oceniť binárne opcie. Vysoká miera zložitosti a nízka miera transparentnosti spojená s binárnymi opciami preto potvrdzuje, že existuje závažná obava týkajúca sa ochrany investorov.

(25) V odpovedi na výzvu na predloženie niekoľko spoločností a asociácií navrhlo, že by orgán ESMA mal rozlišovať medzi binárnymi opciami, s ktorými sa obchoduje OTC, a tými, s ktorými sa obchoduje na obchodnom mieste. Niektoré asociácie žiadali o výslovné vylúčenie sekurizitovaných derivátov, dotykových opcií a digitálnych opcií z dôvodov, že tieto produkty sa používajú ako alternatíva k pokynu na obmedzenie strát (stop-loss order) alebo môžu slúžiť ako zabezpečenie (hedging).

(26) Orgán ESMA náležite zohľadnil tieto odpovede. Vlastnosti a charakteristiky binárnych opcií, ktoré sú základným zdrojom identifikovaného škodlivého účinku na retailových klientov, však zostávajú rovnaké bez ohľadu na to, či sa s týmito produktmi obchoduje na obchodnom mieste alebo či sú sekuritizované. Inými slovami, binárne opcie na obchodnom mieste by aj tak predstavovali záporný očakávaný výnos pre investorov, a pritom by ponúkali výnosovú štruktúru, ktorá nie je vhodná na zabezpečenie alebo na vykonanie iných ekonomických funkcií, ktoré by mohli tvoriť kompenzujúcu výhodu. Dôležité je, že tieto vlastnosti platia v každom okamihu pred uplynutím platnosti opcie. Konkrétne existencia sekundárneho trhu nemení základné vlastnosti, ktoré majú škodlivý účinok na retailových klientov.

2.2 Konkrétne vlastnosti alebo zložky binárnych opcií

(27) Binárne opcie sú zvyčajne veľmi krátkodobé investície, v niektorých prípadoch ich platnosť uplynie niekoľko minút po vstupe do nich, preto je ich povaha mimoriadne špekulatívna.

(28) Binárna povaha výsledku binárnych opcií znamená, že sa používajú najmä na špekulatívne účely. Platba fixnej peňažnej sumy alebo nuly obmedzuje hodnotu binárnych opcií ako zabezpečovacieho nástroja na rozdiel od tradičných opcií, ktoré umožňujú klientovi riadiť svoje riziká stanovením stropu alebo dna pre konkrétne aktívum, voči ktorému môže mať priamu expozíciu. Toto ešte zhoršuje typická krátkodobosť binárnych opcií.

(29) Okrem toho sú binárne opcie oceňované podľa pravdepodobnosti výskytu udalosti so stanovením výnosov podobným spôsobom ako tradičné stávky s fixnou výplatou (napríklad stávky na športové podujatia či výsledky volieb). Obchody sú prevažne veľmi krátkodobé a investori buď dosiahnu veľmi vysoký výnos, alebo stratia celú investíciu. Tieto základné vlastnosti možno nájsť aj v hazardných produktoch, ktoré sú spojené s návykovým správaním a zlými výsledkami pre spotrebiteľov.

(30) Ako sa už uviedlo, poskytovatelia binárnych opcií zvyčajne pôsobia ako protistrana v obchode klienta, takže obchod klienta sa dostáva do ich vlastnej účtovnej knihy. Tento obchodný model posúva záujmy poskytovateľa do priameho konfliktu so záujmami klientov, čím sa zvyšuje riziko, že poskytovateľ môže manipulovať s cenou podkladového aktíva pri uplynutí platnosti binárnej opcie alebo predĺžiť trvanie binárnej opcie o sekundy či milisekundy, aby zabránil tomu, že bude musieť vyplácať na základe opčnej zmluvy. Riziko konfliktu záujmov je mimoriadne akútne pri binárnych opciách, keďže platobná štruktúra týchto produktov je určená podľa toho, či podkladového aktívum dosiahlo stanovenú realizačnú cenu pri uplynutí platnosti. Príslušné orgány takisto identifikovali praktiky, pri ktorých poskytovatelia binárnych opcií uplatňujú asymetrické alebo nejednotné označovanie základných spreadov podkladového aktíva, výsledkom čoho je, že opcia je nezárobková v prípadoch, v ktorých by inak bola pri uplynutí platnosti zárobková. Distribučné modely, ktoré zaznamenal orgán ESMA v tomto sektore trhu, majú určité a niekedy inherentné konflikty záujmov (24) a tlak na udržanie prílevu nových klientov zvyšuje potenciál výskytu konfliktu záujmov.

(31) Vzhľadom na to, že binárne opcie majú štrukturálne záporné očakávané výnosy, čím viac pozícií investor otvorí, tým pravdepodobnejšie na kumulatívnej báze stratí peniaze (25).

(32) Vysoké riziko toho, že sa s binárnymi opciami obchoduje špekulatívne, ako aj konflikt záujmov medzi poskytovateľmi binárnych opcií a ich klientmi potvrdzujú existenciu závažnej obavy týkajúcej sa ochrany investorov.

2.3 Veľkosť potenciálne škodlivých dôsledkov a miera rozdielu medzi výnosmi pre investorov a rizikom straty

(33) Počty klientov v súvislosti s týmito produktmi sú premenlivé z dôvodu pomerne krátkej životnosti klientských účtov binárnych opcií a cezhraničnej povahy činností. Na základe údajov, ktoré zhromaždil orgán ESMA od niekoľkých príslušných orgánov (26), orgán ESMA odhaduje, že počet obchodných účtov retailových klientov od poskytovateľov CFD a binárnych opcií so sídlom v EHP vzrástol z 1,5 milióna v roku 2015 (27) na približne 2,2 milióna v roku 2017 (28).

(34) Konkrétne, nasledujúce informácie, ktoré príslušné orgány poskytli orgánu ESMA, potvrdzujú, že trhové odvetvie binárnych opcií v rámci Únie vzrástlo: i) Cyperská komisia pre cenné papiere a burzu (CY-CySEC), čo je cyperský príslušný orgán, odhadla celkový počet aktívnych klientov na Cypre v prípade binárnych opcií na konci druhého štvrťroka 2017 na 401 378 v porovnaní so 140 205 v roku 2015 (29), ii) Bundesanstalt für Finanzdienstleistungsaufsicht (DE-BaFin), nemecký príslušný orgán, odhaduje, že v Nemecku je do 30 000 klientov v oblasti binárnych opcií, pričom celkový trh v Nemecku rastie ročným tempom na úrovni 4 – 5 % (30), iii) zo vzorky údajov o klientoch od spoločností poskytnutých britskému regulačnému orgánu (Financial Conduct Authority, UK-FCA), príslušnému orgánu v Spojenom kráľovstve, sa odhaduje, že počet klientov obchodujúcich s poskytovateľmi binárnych opcií v Spojenom kráľovstve dosahuje približne 40 000, iv) Commissione Nazionale per le Società e la Borsa (IT-CONSOB), taliansky príslušný orgán, zistil na základe prieskumu, ktorý sa uskutočnil v marci 2017 v piatich pobočkách poskytovateľov binárnych opcií so sídlom v EÚ, že v roku 2016 došlo k 2,4 % nárastu počtu talianskych retailových klientov obchodujúcich s binárnymi opciami, v) niekoľko príslušných orgánov nahlásilo, že sa v ich jurisdikciách rozsiahlo uvádzajú na trh a predávajú binárne opcie (31), vi) takmer všetky príslušné orgány (32) nahlásili, že poskytovatelia binárnych opcií s povolením z iných členských štátov poskytujú služby týkajúce sa binárnych opcií v ich jurisdikciách na základe pasového oznámenia (passporting). Niekoľko príslušných orgánov (33) tiež uviedlo, že poskytovatelia binárnych opcií používajú pobočky alebo viazaných investičných agentov na využívanie povolení v hostiteľských jurisdikciách na základe pasového oznámenia a vii) príslušné orgány zaznamenali nárast počtu žiadostí o povolenie pre investičné spoločnosti ponúkajúce predmetné produkty (34).

(35) Podľa správy organizácie IOSCO patria medzi najbežnejšie sťažnosti v rámci jurisdikcií so zreteľom na poskytovateľov s povolením tie, ktoré sa týkajú výkonnosti produktov (vzniknuté straty investorom), toho, že klienti nerozumejú poskytnutému produktu alebo službe (a ich rizikám), ťažkostí s výberom finančných prostriedkov, agresívneho/zavádzajúceho marketingu a manipulácie s cenou alebo obchodom (35).

(36) Uvedenú analýzu orgánu ESMA o očakávaných záporných výnosoch retailových klientov (36) potvrdzujú aj údaje o stratách, ktoré utrpeli retailoví klienti a ktoré boli nahlásené orgánu ESMA určitými príslušnými orgánmi: i) komisia CY-CySEC vykonala analýzu vzorky klientskych účtov pre binárne opcie 10 poskytovateľov binárnych opcií za obdobie od 1. januára 2017 do 31. augusta 2017. Zistila, že v priemere 87 % klientskych účtov utrpelo za dané obdobie stratu. Priemerne dosiahla strata na každom účte približne 480 EUR, ii) Komisja Nadzoru Finansowego (PL-KNF), poľský príslušný orgán, na základe údajov od poľskej investičnej spoločnosti zistila, že v roku 2016 utrpelo finančnú stratu 86,3 % klientov a v roku 2017 to bolo 86,4 % klientov, iii) komisia IT-CONSOB zistila na základe prieskumu, ktorý sa uskutočnil v marci 2017 v piatich pobočkách investičných spoločností so sídlom v EÚ, ktoré pôsobia v oblasti binárnych opcií, že talianski retailoví klienti investujúci do binárnych opcií realizovali relevantné straty v roku 2016 do výšky 74 % s priemernou stratou dosahujúcou približne 590 EUR a iv) orgán UK-FCA zistil z preskúmania údajov spoločností nahlasujúcich výkonnosť klientskych účtov v roku 2016, že 81 % až 85 % klientskych účtov prišlo o peniaze a že v priemere klienti utrpeli stratu od 400 GBP do 1 200 GBP. Z vykázaných číselných údajov vyplýva, že klienti dosiahli zisk z obchodovania, ale utrpeli straty, ak sa zohľadnil vplyv transakčných poplatkov. Z toho vyplýva, že klienti zrejme nerozumejú vplyvu transakčných poplatkov na výkonnosť ich účtu.

2.4 Typ zapojených klientov

(37) Binárne opcie sa vo veľkej miere uvádzajú na trh, distribuujú alebo predávajú na retailovom masovom trhu. Zložitosť binárnych opcií, ako je opísaná v tomto rozhodnutí, však spôsobuje, že pre väčšinu retailových (na rozdiel od profesionálnych) klientov je zložité správne chápať a posúdiť skutočné riziko, ktoré podstupujú pri obchodovaní s týmito produktmi. Dôkazy o stratách, ktoré zaznamenal orgán ESMA na účtoch retailových klientov, opísané v tomto rozhodnutí, dokazujú, že binárne opcie nie sú vhodné pre retailových klientov.

2.5 Marketingové a distribučné činnosti v súvislosti s binárnymi opciami

(38) Aj keď sú binárne opcie zložité produkty, ponúkajú sa retailovým klientom najbežnejšie cez platformy elektronického obchodovania, bez poskytovania investičného poradenstva či správy portfólia. V takých prípadoch sa podľa článku 25 ods. 3 smernice 2014/65/EÚ (37) vyžaduje posúdenie primeranosti. Toto posúdenie však nebráni poskytovateľom binárnych opcií ani ich klientom či potenciálnym klientom v tom, aby po jednoduchom upozornení klienta prikročili k transakcii. Toto môže nastať, ak klient neposkytol žiadne alebo poskytol nedostatočné informácie poskytovateľovi o svojich znalostiach a skúsenostiach v investičnej oblasti relevantnej pre konkrétny typ produktu, ako aj vtedy, ak poskytovateľ dospel k záveru, že produkt nie je primeraný pre klienta. Tak sa retailovým klientom umožňuje prístup k produktom, napríklad binárnym opciám, ktoré by sa na základe svojich vlastností nemali týmto klientom distribuovať (38).

(39) Aj v súvislosti s otázkami a odpoveďami orgánu ESMA (Q&A) (39) zaznamenali príslušné orgány praktiky agresívneho marketingu, ako aj zavádzajúcich marketingových oznámení v tomto sektore trhu (40). Patrí k nim napríklad používanie dohôd o sponzorovaní alebo združovanie sa s významnými športovými tímami, čo vyvoláva zavádzajúci dojem, že zložité a špekulatívne produkty, napríklad binárne opcie, sú vhodné pre masový retailový trh z dôvodu zvyšovania všeobecného povedomia o názve značky.

(40) Okrem toho niektoré príslušné orgány upozornili nielen na pravidelné používanie zavádzajúcich marketingových materiálov, ale aj na rozsiahlu a intenzívnu povahu vykonávaných marketingových činností: i) Autorité des Marchés Financiers (FR-AMF), príslušný orgán vo Francúzsku, uviedol, že za rok 2016 predstavoval počet nových reklám (v televízii, rozhlase a na internete) na špekulatívne obchodovanie (binárne opcie, CFD, forex) 36 % všetkých nových reklám vo finančnej oblasti a 45 % všetkých nových reklám na finančné nástroje (41), ii) DE-BaFin uviedol, že investičné spoločnosti usadené v inej jurisdikcii Európskej únie môžu napriek malej veľkosti využívať až 200 uvádzajúcich sprostredkovateľov (introducing brokers) súčasne (42) a iii) niektoré príslušné orgány uviedli, že distribúcia binárnych opcií môže prebiehať cez elektronické hazardné hry alebo výherné automaty (43).

(41) Tento vývoj vyvoláva osobitnú obavu vzhľadom na nárast počtu retailových klientov zúčastňujúcich sa v tomto sektore trhu.

(42) V tomto kontexte takisto niektoré príslušné orgány uviedli obavy súvisiace s tzv. mútnou povahou obchodných modelov (44). Priemerná životnosť klientskeho účtu môže byť pomerne krátka, čo môže vyvíjať určitý tlak na poskytovateľov, aby udržiavali stabilný prílev nových klientov, a to by mohlo stimulovať poskytovateľov k využívaniu agresívnych marketingových a predajných techník, ktoré nie sú v najlepšom záujme retailového klienta.

(43) Spoločnou črtou marketingových a predajných techník, ktoré využíva odvetvie binárnych opcií, je ponuka (peňažných a nepeňažných) výhod z obchodovania, napríklad bonusy na prilákanie a podnietenie retailových klientov, aby investovali do binárnych opcií, ponuka darov (napríklad dovolenky, autá, elektronika), návody na obchodovanie či znížené náklady (napríklad spread alebo poplatky) (45).

(44) Bonusy a iné obchodné výhody môžu slúžiť na odpútanie pozornosti od vysoko rizikovej povahy produktu. Sú zvyčajne cielené na prilákanie retailových klientov a stimulovanie obchodovania. Retailoví klienti môžu považovať tieto akcie za hlavnú vlastnosť produktu do tej miery, že môžu zlyhať pri náležitom posúdení úrovne rizík spojených s týmto produktom.

(45) Prax systémov bonusov je inšpirovaná odvetvím online stávkovania. Niektorí poskytovatelia uvádzajúci na trh relevantné produkty ponúkajú tzv. uvítacie bonusy (pri každom otvorení účtu), ako aj bonusy na základe investovaných súm (objemové bonusy), napríklad ako ďalšie sumy tzv. virtuálnych peňazí za určitých podmienok.

(46) Práca niekoľkých príslušných orgánov v oblasti dohľadu odhalila, že zmluvné podmienky propagačných ponúk sú často zavádzajúce a že mnohí klienti nahlásili ťažkosti s výberom finančných prostriedkov, keď sa snažili použiť tieto bonusy, alebo nevedeli, že ich prístup k bonusovej ponuke či finančným prostriedkom závisí od určitého objemu obchodov. Vzhľadom na vlastnosť záporných očakávaných výnosov spojených s obchodovaním s binárnymi opciami to často znamená, že klienti prichádzajú o viac peňazí z častejšieho obchodovania, než by stratili, ak by nedostali bonusovú ponuku.

(47) Konkrétne (46): i) FR-AMF upozornil, že jedným z hlavných problémov bonusov je, že klient zvyčajne musí investovať 20-násobok alebo 30-násobok sumy bonusu, aby mal právo vybrať peniaze, ii) Orgán pre finančné služby a trhy (BE-FSMA), belgický príslušný orgán, uviedol, že dostal mnoho sťažností od investorov, ktorí nevedeli vymôcť svoje peniaze z dôvodu podmienok vzťahujúcich sa na bonusy, iii) PL-KNF uviedol, že poskytovatelia ponúkajú dary ako tablety či telefóny na prilákanie nových klientov a že poskytovatelia tvrdia, že tieto dary zlepšujú schopnosť klienta nadviazať kontakt s investičnou spoločnosťou a iv) DE-BaFin uviedol, že vo väčšine dosiaľ zaznamenaných prípadov s bonusmi ponúkajú bonusy poskytovatelia binárnych opcií, ktorí pôsobia cezhranične, na presvedčenie neskúsených retailových klientov, aby špekulovali v príslušných produktoch, ktorým nemusia celkom rozumieť.

(48) Okrem toho príslušné orgány vyjadrili obavy súvisiace s dodržiavaním povinností poskytovateľov binárnych opcií poskytnúť klientom jasné, prehľadné a nezavádzajúce informácie alebo konať v najlepšom záujme klientov (47). Príslušné orgány majú tiež obavu v súvislosti s kvalitou informácií poskytovaných retailovým klientom (napríklad na webových sídlach poskytovateľov) o spôsobe fungovania binárnych opcií, a najmä predkladaných informácií o súvisiacich rizikách (48). Niektoré príklady, ktoré nie sú v súlade s povinnosťou jasných, prehľadných a nezavádzajúcich informácií a ktoré využívajú techniky upútania pozornosti klientov, nie však nevyhnutne zohľadňujúce vhodnosť či celkovú kvalitu finančného nástroja alebo praktiky, sa týkajú: i) obsahu webového sídla alebo informácií prezentovaných v jazyku, ktorý nie je štátnym jazykom členského štátu, v ktorom sa majú poskytovať služby, alebo prezentovaných v úradnom jazyku, ale na základe nedostatočne kvalitných prekladov tak, že je pravdepodobné, že sa zhoršuje pochopenie prezentovaných informácií a ii) predstavenia informácií, v ktorých sa zdôrazňujú možné výhody spojené s investovaním do binárnych opcií bez toho, aby sa takisto spravodlivo a výrazne uviedli relevantné riziká, pričom sa naznačuje, že tieto špekulatívne produkty sú vhodné alebo primerané pre všetkých investorov, alebo že dosiahnutie výnosu je jednoduchá úloha. Napríklad: „Obchodovanie s binárnymi opciami je jednoduché ako narátať do troch“, „Obchodovanie nikdy nebolo také ľahké“, „Začnite svoju kariéru obchodníka hneď teraz“, „Dosiahnite až 85 % výnos každých 60 sekúnd“, „95 % výnos za pár minút“ a „Čo viete urobiť za 60 sekúnd? Obchodujte s binárnymi opciami a zdvojnásobte svoje peniaze“ (49).

(49) Opísané postupy uvádzania na trh a distribúcie spojené s binárnymi opciami potvrdzujú existenciu závažnej obavy týkajúcej sa ochrany investorov.

2.6 Miera, v ktorej môže finančný nástroj ohroziť dôveru investorov vo finančný systém

(50) Kombinácia miery zložitosti a nedostatočnej transparentnosti binárnych opcií, záporný očakávaný výnos z produktu pre investorov, chýbajúce primerané investičné ciele, zavádzajúca a agresívna povaha mnohých marketingových a distribučných činností, konflikty záujmov v prípade poskytovateľov, ako aj veľkosť potenciálnych škodlivých dôsledkov, to všetko prispieva k tomu, že retailoví klienti strácajú dôveru vo finančný systém.

(51) Vzhľadom na vysokú pravdepodobnosť toho, že klienti utrpia straty, čo je preukázané v tomto rozhodnutí, investori, ktorí nemajú žiadne iné skúsenosti s investovaním do finančných nástrojov a boli prilákaní agresívnym marketingom vykonávaným poskytovateľmi binárnych opcií, môžu dospieť k záveru, že tieto produkty sú reprezentatívne pre všetky finančné nástroje. Táto obava je ešte významnejšia vzhľadom na vysoký počet retailových klientov poskytovateľov binárnych opcií a počet sťažností súvisiacich s týmito produktmi.

3. UPLATNITEĽNÉ EXISTUJÚCE REGULAČNÉ POŽIADAVKY PODĽA PRÁVA ÚNIE NERIEŠIA IDENTIFIKOVANÚ ZÁVAŽNÚ OBAVU TÝKAJÚCU SA OCHRANY INVESTOROV [ČLÁNOK 40 ODS. 2 PÍSM. b) NARIADENIA (EÚ) č. 600/2014]

(52) Ako sa vyžaduje podľa článku 40 ods. 2 písm. b) nariadenia (EÚ) č. 600/2014, orgán ESMA zvážil, či existujúce regulačné požiadavky v Únii vzťahujúce sa na príslušný finančný nástroj alebo činnosť toto ohrozenie neriešia. Uplatniteľné existujúce regulačné požiadavky sú stanovené v smernici 2014/65/EÚ, nariadení (EÚ) č. 600/2014 a nariadení Európskeho parlamentu a Rady (EÚ) č. 1286/2014 (50). Zahŕňajú predovšetkým: i) požiadavku poskytovať klientom náležité informácie stanovenú v článku 24 ods. 3 a 4 smernice 2014/65/EÚ (51), ii) požiadavky na vhodnosť (suitability) a primeranosť (appropriateness) stanovené v článku 25 ods. 2 a 3 smernice 2014/65/EÚ (52), iii) požiadavky vykonávania pokynov najlepším spôsobom (best execution) stanovené v článku 27 smernice 2014/65/EÚ (53), iv) požiadavky na riadenie produktu (product governance) stanovené v článku 16 ods. 3 a článku 24 ods. 2 smernice 2014/65/EÚ a v) požiadavky na zverejnenie (disclosure) stanovené v článkoch 5 až 14 nariadenia (EÚ) č. 1286/2014.

(53) Niektorí poskytovatelia, makléri a asociácie výslovne uviedli vo svojich odpovediach na výzvu na predloženie pripomienok, že je potrebné, aby orgán ESMA zohľadnil účinky nových právnych predpisov pred uplatňovaním akýchkoľvek opatrení zasahovania do produktov, najmä nedávne zavedenie smernice MiFID II (najmä pravidlá riadenia produktov) a PRIIP.

(54) Treba uviesť, že rozsah pôsobnosti a obsah niekoľkých uplatniteľných regulačných požiadaviek podľa smernice 2014/65/EÚ a nariadenia (EÚ) č. 600/2014 sú podobné s požiadavkami existujúcimi podľa smernice 2004/39/ES (54). Aj keď cieľom prijatia smernice 2014/65/EÚ a nariadenia (EÚ) č. 600/2014 bolo zlepšiť niekoľko podstatných aspektov investičných služieb a činností na posilnenie ochrany investorov (aj prostredníctvom produktových intervenčných právomocí), zlepšenia v niekoľkých relevantných ustanoveniach neriešia konkrétne obavy opísané v tomto rozhodnutí. Z hľadiska rizík a škodlivého účinku na investora, ktoré sú predmetom tohto rozhodnutia, zostalo teda niekoľko ustanovení v podstate nezmenených.

(55) Požiadavky na poskytovanie primeraných informácií klientom boli podrobnejšie opísané v smernici 2014/65/EÚ s významným zlepšením v oblasti zverejňovania nákladov a poplatkov, pričom investičné spoločnosti sú povinné poskytovať klientom súhrnné informácie o všetkých nákladoch a poplatkoch v súvislosti s investičnými službami a finančnými nástrojmi. Samotné pravidlá založené na zverejňovaní – vrátane lepších informácií o nákladoch – sú však jednoznačne nedostatočné na riešenie zložitého rizika vyplývajúceho z uvádzania na trh, distribúcie alebo predaja binárnej opcie retailovým klientom.

(56) Konkrétne, v článku 24 ods. 3 smernice 2014/65/EÚ sa okrem iného vyžaduje, aby investičné spoločnosti zabezpečili, že všetky informácie vrátane marketingových oznámení určených klientom alebo potenciálnym klientom sú jasné, prehľadné a nezavádzajúce. V článku 24 ods. 4 smernice 2014/65/EÚ sa ďalej vyžaduje, aby investičné spoločnosti včas poskytovali klientom a potenciálnym klientom primerané informácie týkajúce sa spoločnosti a jej služieb, finančných nástrojov a navrhovaných stratégií, miest výkonu a všetkých nákladov a súvisiacich poplatkov, najmä vrátane poučenia a upozornenia v súvislosti s rizikami spojenými s investovaním do týchto investičných nástrojov a informácie, či je finančný nástroj určený pre retailových alebo profesionálnych klientov. Na základe opisu obáv týkajúcich sa ochrany investorov v súvislosti s binárnymi opciami (najmä ich zložitosťou, rizikovosťou a očakávaným záporným výnosom) je jasné, že takémuto škodlivému účinku na investorov nemožno úplne a primerane zamedziť len uplatnením týchto pravidiel. Tento typ zverejnenia nedostatočne upriamuje pozornosť klientov na konkrétne dôsledky (záporné očakávané výnosy) investovania do týchto produktov a nerieši obavy súvisiace s vlastnosťami produktu.

(57) Orgán ESMA takisto zohľadnil relevantnosť pravidiel zverejňovania podľa nariadenia (EÚ) č. 1286/2014. V nariadení (EÚ) č. 1286/2014 sa stanovujú jednotné pravidlá týkajúce sa formátu a obsahu dokumentu s kľúčovými informáciami, ktoré majú poskytovať tvorcovia štrukturalizovaných retailových investičných produktov a investičných produktov založených na poistení (PRIIP) retailovým investorom, aby im pomohli chápať a porovnávať kľúčové vlastnosti a riziká PRIIP. Konkrétne v článku 5 nariadenia (EÚ) č. 1286/2014, ktorý sa podrobnejšie implementuje delegovaným nariadením Komisie (EÚ) 2017/653 (55), sa okrem iného podrobnejšie stanovujú metodika prezentácie súhrnného ukazovateľa rizika a sprievodné vysvetlenia vrátane toho, či retailový investor môže stratiť všetok investovaný kapitál alebo mu môžu vzniknúť ďalšie finančné záväzky. Tento typ zverejnenia však nedostatočne upriamuje pozornosť retailových klientov na dôsledky investovania konkrétne do binárnych opcií. Napríklad pomer výkonnosti sa týka len binárnej opcie ako jednotlivého produktu a neposkytuje klientovi informáciu o celkovom percente účtov retailových klientov, ktoré prišli o peniaze.

(58) Všeobecnejšie, regulačné riešenie na základe zverejňovania nie je pre tieto produkty primerané, pretože sú vo svojej podstate nevhodné pre retailových klientov.

(59) Požiadavky na vhodnosť boli v smernici 2014/65/EÚ tiež posilnené vyžadovaním dodania správy o vhodnosti klientovi a doladením posúdenia vhodnosti. Konkrétne v článku 25 ods. 2 smernice 2014/65/EÚ sa vyžaduje, aby poskytovatelia binárnych opcií získali potrebné informácie ohľadom znalostí a skúseností klienta alebo potenciálneho klienta v oblasti investícií týkajúce sa okrem iného konkrétneho typu produktu, finančnej situácie klienta alebo potenciálneho klienta vrátane jeho schopnosti znášať straty a jeho investičných cieľov vrátane jeho odolnosti voči riziku tak, aby poskytovateľ binárnych opcií mohol odporučiť klientovi alebo potenciálnemu klientovi finančné produkty, ktoré sú preňho vhodné a ktoré zodpovedajú jeho odolnosti voči riziku a schopnosti znášať straty. Požiadavky na vhodnosť sa však vzťahujú len na poskytovanie investičného poradenstva a správu portfólia, a teda sú zvyčajne irelevantné v súvislosti s uvádzaním na trh, distribúciou alebo predajom binárnych opcií, k čomu väčšinou dochádza prostredníctvom elektronických platforiem bez poskytovania investičného poradenstva či správy portfólia.

(60) Okrem toho, ciele posúdenia vhodnosti (zváženie produktov so zreteľom na znalosti a skúsenosti klienta, jeho finančnú situáciu a investičné ciele) sú v zásade nezmenené v porovnaní s režimom stanoveným v smernici 2004/39/ES a, ako sa dokazuje v tomto rozhodnutí, neboli dostatočné na to, aby sa zabránilo identifikovanému škodlivému účinku na investorov.

(61) Podobne boli podľa smernice 2014/65/EÚ posilnené požiadavky na primeranosť, najmä zúžením zoznamu nekomplexných produktov, a teda obmedzením rozsahu produktov na účely služieb vykonávania pokynov. V článku 25 ods. 3 smernice 2014/65/EÚ sa vyžaduje, aby poskytovatelia binárnych opcií požiadali svojich klientov alebo potenciálnych klientov, aby poskytli informácie ohľadom ich znalostí a skúseností v oblasti investícií, týkajúce sa okrem iného konkrétneho ponúkaného alebo požadovaného produktu tak, aby poskytovateľ mohol posúdiť, či je produkt primeraný pre klienta alebo potenciálneho klienta. Ak sa poskytovateľ domnieva, že je produkt neprimeraný pre klienta alebo potenciálneho klienta, poskytovateľ má povinnosť upozorniť ho. Binárne opcie sú klasifikované ako zložité finančné produkty, a preto podliehajú testu primeranosti podľa článku 25 ods. 3 smernice 2014/65/EÚ.

(62) Bolo to tak však už podľa smernice 2004/39/ES, v ktorej sa stanovoval v podstate rovnaký test primeranosti ako ten, ktorý je stanovený v smernici 2014/65/EÚ. Ako je preukázané v tomto rozhodnutí a ako preukázali skúsenosti dohľadu príslušných orgánov (56), test primeranosti nie je dostatočný na riešenie obáv týkajúcich sa ochrany investorov opísaných v tomto rozhodnutí.

(63) Testy vhodnosti aj primeranosti podľa existujúcich regulačných požiadaviek preto pravdepodobne nezabezpečia, aby retailoví klienti obchodovali s binárnymi opciami spôsobom, ktorým sa zabezpečuje riešenie závažnej obavy týkajúcej sa ochrany investorov.

(64) So zreteľom na vykonanie pokynu najlepším spôsobom väčšina pravidiel vykonania pokynu najlepším spôsobom ako taká existovala už podľa smernice 2004/39/ES. Tieto pravidlá však boli posilnené v smernici 2014/65/EÚ. Konkrétne v článku 27 smernice 2014/65/EÚ sa stanovuje, že investičné spoločnosti musia prijať „všetky dostatočné opatrenia“ (už nie „všetky primerané opatrenia“), aby pri vykonávaní pokynov zabezpečili najlepší možný výsledok pre svojich klientov. Okrem toho, účastníci trhu musia zverejňovať ďalšie informácie a najmä investičné spoločnosti sú povinné zverejňovať päť najlepších miest výkonu, v ktorých vykonali pokyny klientov, a výsledky dosiahnuté pri vykonávaní týchto pokynov.

(65) Orgán ESMA posúdil, či by revidované pravidlá vykonania pokynu najlepším spôsobom mohli riešiť aspoň niektoré z obáv identifikovaných v súvislosti s uvádzaním na trh, distribúciou alebo predajom binárnych opcií retailovým klientom. Zvýšená transparentnosť súvisiaca s vykonávaním pokynov pomáha klientom lepšie chápať a hodnotiť kvalitu postupov vykonávania spoločnosti, a teda lepšie posúdiť kvalitu celkovej im poskytovanej služby. Okrem toho lepšie informácie o tom, ako spoločnosti vykonávajú pokyny klientov, pomáhajú klientom pri monitorovaní toho, či spoločnosť prijala všetky dostatočné kroky, aby zabezpečila najlepšie možné výsledky pre klienta. Požiadavky v súvislosti s vykonaním pokynu najlepším spôsobom takisto posilňujú normu vykonania pokynu najlepším spôsobom v súvislosti s OTC produktmi tak, že sa od spoločností vyžaduje, aby skontrolovali spravodlivosť ceny navrhnutej klientovi pri vykonávaní príkazov alebo prijímaní rozhodnutí o obchodovaní s OTC produktmi vrátane prispôsobených produktov. Z požiadaviek stanovených v smernici 2014/65/EÚ vyplýva zhromažďovanie trhových údajov na použitie na účel odhadu ceny týchto produktov a, ak je to možné, porovnaním s podobnými či porovnateľnými produktmi. Pravidlá vykonania pokynu najlepším spôsobom však samy neriešia riziká spojené s vlastnosťami produktu okrem výkonu, a s rozsiahlym uvádzaním na trh, distribúciou alebo predajom týchto produktov retailovým klientom.

(66) V súvislosti s týmito v zásade podobnými existujúcimi regulačnými požiadavkami orgán ESMA opakovanie uviedol už opísané riziká v upozorneniach pre investorov (57), otázkach a odpovediach (Q&A) (58) a vo svojom stanovisku o „postupoch podľa smernice MiFID pre spoločnosti predávajúce zložité produkty“ (59). Orgán ESMA takisto vykonával činnosť konvergencie dohľadu, okrem iného prostredníctvom spoločnej skupiny. Napriek rozsiahlemu využívaniu nezáväzných nástrojov orgánom ESMA s cieľom zabezpečiť jednotné a účinné uplatňovanie príslušných existujúcich regulačných požiadaviek pretrvávajú obavy súvisiace s ochranou investorov. Táto skutočnosť upriamuje pozornosť na to, že z dôvodov stanovených v tomto oddiele tieto požiadavky neriešia identifikovanú obavu.

(67) Orgán ESMA zvážil potenciálny vplyv pravidiel riadenia produktov stanovených v článku 16 ods. 3 a článku 24 ods. 2 smernice 2014/65/EÚ. Týmito pravidlami sa vyžaduje od poskytovateľov vytvárajúcich finančné nástroje (t. j. vrátane binárnych opcií) na predaj klientom, aby zabezpečili, že produkty sú navrhnuté tak, aby spĺňali potreby identifikovaného cieľového trhu koncových klientov v rámci relevantnej kategórie klientov, že stratégia distribúcie produktov je zlučiteľná s identifikovaným cieľovým trhom a že poskytovatelia príjmu primerané kroky na zaistenie toho, že finančné nástroje sa distribuujú na identifikovaný cieľový trh a pravidelne preskúmajú identifikáciu cieľového trhu a výkonnosť produktu. Poskytovatelia binárnych opcií musia rozumieť finančným nástrojom, ktoré ponúkajú alebo odporúčajú, posúdiť zlučiteľnosť nástroja s potrebami klienta, ktorému poskytujú investičné služby, a to aj so zohľadnením identifikovaného cieľového trhu koncových klientov, a zabezpečiť, že finančné nástroje sú ponúkané alebo odporúčané, len ak je to v záujme klienta. Okrem toho, poskytovatelia binárnych opcií, ktorí by distribuovali finančný nástroj, ktorý nevytvorili, musia mať zavedené primerané opatrenia na získanie a pochopenie relevantných informácií týkajúcich sa procesu schvaľovania produktu vrátane identifikovaného cieľového trhu a vlastností produktu. Poskytovatelia binárnych opcií distribuujúci finančné nástroje vytvorené poskytovateľmi, ktorí nepodliehajú požiadavkám na riadenie produktov uvedeným v smernici 2014/65/EÚ, alebo poskytovateľmi z tretích krajín, takisto musia mať primerané opatrenia na získanie dostatočných informácií o finančných nástrojoch.

(68) Orgán ESMA konštatuje, že požiadavky na riadenie produktov sú zavedené po prvý raz v práve Únie v smernici 2014/65/EÚ. Orgán ESMA uverejnil 2. júna 2017„Usmernenia k požiadavkám na riadenie produktov stanoveným v smernici MiFID II“ (60), v ktorých sú poskytnuté usmernenia tvorcom a distribútorom na posúdenie cieľového trhu.

(69) Účelom požiadaviek na riadenie produktov je spresniť typ klientov (t. j. cieľový trh), pre ktorý by boli finančné nástroje primerané a pre ktorý by mali byť preto distribuované. Vzhľadom na vlastnosti binárnych opcií (vysoká miera strát, záporný očakávaný výnos, krátkodobosť zmlúv, zložitosť cenových štruktúr a všeobecne chýbajúce primerané investičné ciele) sa príslušné orgány a orgán ESMA domnievajú, že nie je možné určiť žiadny pozitívny retailový cieľový trh. Niekoľko spoločností po implementácii smernice 2014/65/EÚ a požiadavkách na riadenie produktov ešte uvádza na masový trh binárne opcie.

(70) Napriek existencii týchto regulačných požiadaviek z dôkazov vyplýva, že retailoví klienti naďalej prichádzajú a budú prichádzať o peniaze v binárnych opciách. Toto opatrenie je preto nevyhnutné na riešenie tohto ohrozenia.

4. PRÍSLUŠNÉ ORGÁNY NEPRIJALI OPATRENIE NA RIEŠENIE TOHTO OHROZENIA ALEBO OPATRENIA, KTORÉ SA PRIJALI, NIE SÚ NA RIEŠENIE TOHTO OHROZENIA POSTAČUJÚCE [ČLÁNOK 40 ODS. 2 PÍSM. c) NARIADENIA (EÚ) č. 600/2014]

(71) Jednou z podmienok na to, aby orgán ESMA prijal zákaz v tomto rozhodnutí, je, že príslušný orgán alebo príslušné orgány neprijali opatrenia na riešenie tohto ohrozenia alebo opatrenia, ktoré prijali, nie sú na riešenie tohto ohrozenia postačujúce.

(72) Obavy týkajúce sa ochrany investorov opísané v tomto rozhodnutí viedli niektoré príslušné orgány k tomu, aby viedli konzultácie alebo prijali vnútroštátne opatrenia zamerané na obmedzenie uvádzania na trh, distribúcie alebo predaja binárnych opcií retailovým klientom: i) od augusta 2016 Orgán pre finančné služby a trhy (BE-FSMA), belgický príslušný orgán, zaviedol zákaz komercializácie určitých OTC derivátových zmlúv (vrátane binárnych opcií) retailovým klientom. Okrem toho FSMA zakázal niekoľko agresívnych alebo neprimeraných distribučných techník, ako sú nevyžiadané telefonáty zo zákazníckych centier, neprimerané formy odmeny a fiktívne dary či bonusy (61), ii) od decembra 2016 sa vo Francúzsku právnymi predpismi stanovuje zákaz marketingových oznámení poskytovateľov investičných služieb jednotlivcom, pokiaľ ide, okrem iného, o binárne zmluvy (62), iii) v Španielsku od marca 2017 Comisión Nacional del Mercado de Valores (ES-CNMV), španielsky príslušný orgán, požaduje od subjektov, ktoré uvádzajú na trh pre retailových klientov usadených v Španielsku CFD alebo produkty forex, s pákovým efektom viac ako desaťnásobku, alebo binárne opcie, aby vyslovene týchto klientov informovali o tom, že ES-CNMV sa domnieva, že z dôvodu zložitosti a úrovne rizika týchto produktov nie je ich nadobudnutie vhodné pre retailových klientov. Na tieto subjekty sa tiež vzťahuje požiadavka, aby zabezpečili, že klienti sú informovaní o nákladoch, ktoré by museli znášať, ak by sa rozhodli zatvoriť svoju pozíciu po nákupe týchto produktov a v prípade CFD a produktov forex, že sú upozornení, že z dôvodu pákového efektu by straty mohli byť väčšie ako suma, ktorá bola pôvodne zaplatená za nákup príslušného produktu. Okrem toho musia získať od klienta rukou napísané alebo zaznamenané ústne vyhlásenie, ktoré im umožňuje preukázať, že klient si je vedomý toho, že produkt, ktorý zamýšľa kúpiť, je osobitne zložitý a že ES-CNMV sa domnieva, že nie je vhodný pre retailového klienta. Okrem toho, reklamný materiál používaný subjektmi podliehajúcimi opatreniam CNMV na propagovanie týchto produktov musí vždy obsahovať upozornenie týkajúce sa zložitosti chápania produktov a skutočnosti, že ES-CNMV sa domnieva, že tieto produkty nie sú vhodné pre retailových klientov z dôvodu ich zložitosti a úrovne rizika, ktorá je s nimi spojená. ES-CNMV takisto požiadal orgány CY-CySEC a UK-FCA, aby informovali poskytovateľov binárnych opcií o týchto požiadavkách a podnietili poskytovateľov, ktorí poskytujú služby v Španielsku, aby zobrazili rovnaké upozornenie (63), iv) v Taliansku vo februári 2017 IT-CONSOB vydal osobitné oznámenie varujúce talianskych retailových klientov pred rizikami spojenými s binárnymi opciami, v) vo februári 2018 Comissão do Mercado de Valores Mobiliários (PT-CMVM), portugalský príslušný orgán, vydal obežník, v ktorom sa uvádza, že investičné spoločnosti sa musia zdržať poskytovania obchodných služieb súvisiacich s derivátmi naviazanými na kryptomeny, ak nie sú schopné zaistiť súlad so všetkými informačnými povinnosťami voči klientom, pokiaľ ide o vlastnosti produktov, vi) 10. mája 2017 Ελληνική Επιτροπή Κεφαλαιαγοράς (EL-HCMC), grécky príslušný orgán, vydal obežník o poskytovaní investičných služieb s OTC derivátovými finančnými nástrojmi (vrátane forex, CFD a binárnych opcií) prostredníctvom platforiem elektronického obchodovania (64). vii) v Českej republike Česká národná banka (CZ-CNB), český príslušný orgán, vydala v októbri 2015 vyhlásenie varujúce retailových investorov pred rizikami spojenými s binárnymi opciami, viii) v Holandsku vo februári 2017 Autoriteit Financiele Markten (NL-AFM), holandský príslušný orgán, vydal konzultačný dokument, v ktorom sa navrhuje, aby určité produkty vrátane binárnych opcií podliehali zákazu propagácie, ix) na Cypre vo februári 2017 CY-CySEC vydal konzultačný dokument s návrhom na zákaz distribúcie a obchodovania s binárnymi opciami v ich súčasnej forme tak, aby koncový produkt mal vlastnosti burzového derivátového produktu (65), x) v decembri 2016 UK-FCA v očakávaní, že binárne opcie sa dostanú do rozsahu pôsobnosti ich nariadenia z 3. januára 2018, viedol konzultácie o včasných politických úvahách o možných zlepšených pravidlách činnosti (conduct of business rules) pre binárne opcie vrátane možného využitia právomocí týkajúcich sa zasahovania do produktov s cieľom upraviť konkrétne produktové vlastnosti binárnych opcií alebo uložiť obmedzenia na predaj a uvádzanie týchto produktov na trh pre retailových investorov. UK-FCA takisto dňa 14. novembra 2017 vydala upozornenie pre spotrebiteľov týkajúce sa rizík investovania do binárnych opcií (66) a xi) v decembri 2016 AT-FMA, rakúsky príslušný orgán, vydal upozornenie, pokiaľ ide o riziká spojené s CFD, zmluvami rolling spot forex a binárnymi opciami.

(73) Okrem toho, Finanstilsynet (NO-Finanstilsynet), nórsky príslušný orgán, zverejnil 26. februára 2018 konzultačný dokument, v ktorom okrem iného navrhuje zákaz uvádzania na trh, distribúcie alebo predaja binárnych opcií retailovým klientom, ako navrhol orgán ESMA vo výzve na predloženie pripomienok. Konzultačné obdobie trvalo od 26. februára 2018 do 26. marca 2018 (67).

(74) Týmito vnútroštátnymi opatreniami sa môžu riešiť určité obavy jednotlivo, nie sú však dostatočné na vyriešenie závažnej obavy týkajúcej sa ochrany investorov opísanej v tomto rozhodnutí na cezhraničnej úrovni. Ako je preukázané v tomto rozhodnutí, binárne opcie sa najbežnejšie uvádzajú na trh, distribuujú alebo predávajú prostredníctvom online obchodných účtov a na cezhraničnom základe (68). Vnútroštátny zákaz by preto nebol primeraný na ochranu retailových klientov v členských štátoch okrem členského štátu, v ktorom je prijaté opatrenie, ak poskytovatelia binárnych opcií pôsobia v týchto ostatných členských štátoch, čo sa deje často (69).

(75) V súvislosti s uvedenými skutočnosťami na to, aby vnútroštátne opatrenia boli účinné pre retailových klientov v celej Únii, by bolo nevyhnutné, aby príslušné orgány vo všetkých členských štátoch prijali opatrenia zamerané na spoločnú minimálnu úroveň ochrany investorov stanovenú v tomto rozhodnutí v krátkej lehote. Keďže toto sa nestalo a vzhľadom na naliehavosť riešiť identifikované obavy týkajúce sa ochrany investorov považuje orgán ESMA za nevyhnuté vykonať svoje dočasné právomoci týkajúce sa zasahovania do produktov. Súčasný fragmentovaný rámec neposkytuje retailovým klientom žiadnu úroveň alebo poskytuje rozdielnu úroveň ochrany v rámci Únie pri investovaní do rovnakých zložitých produktov, niekedy od rovnakých poskytovateľov.

(76) Vzhľadom na významnosť a pretrvávanie obáv týkajúcich sa ochrany investorov, cezhraničnú povahu týchto činností, skutočnosť, že ovplyvňujú viac ako jednu krajinu a dôkazov o šírení distribúcie binárnych opcií do nových jurisdikcií, čo vedie k rastúcemu množstvu rôznych vnútroštátnych opatrení na riešenie podobných obáv týkajúcich sa ochrany investorov, sú potrebné opatrenia v rámci celej EÚ na zabezpečenie minimálnej spoločnej úrovne ochrany v rámci EÚ.

(77) Nakoniec, používanie právomocí dohľadu príslušnými orgánmi podľa článku 69 smernice 2014/65/EÚ napríklad podľa odseku 2 písm. f) (dočasný zákaz výkonu profesijnej činnosti) a t) (pozastavenie uvádzania na trh alebo predaja v prípade nedodržania súladu s požiadavkami na proces schvaľovania produktov) by takisto nevyriešilo závažné obavy týkajúce sa ochrany investorov. Opatrenie týkajúce sa zasahovania do produktov sa vzťahuje na produkt alebo činnosť súvisiacu s daným produktom, a preto sa vzťahuje na všetky investičné spoločnosti poskytujúce daný produkt alebo činnosť, nie na jedno konkrétne nedodržanie súladu zo strany individuálnej investičnej spoločnosti.

(78) Riešením rizík vyplývajúcich z ponuky binárnych opcií retailovým klientom na úrovni Únie je intervenčné opatrenie účinnejšie, ako keby sa vnútroštátne príslušné orgány snažili prijať opatrenie proti každej spoločnosti jednotlivo. Ako sa uviedlo, z dôkazov vyplýva, že ide o záležitosť týkajúcu sa celého trhu, keďže problém nie je obmedzený na osobitosti konkrétnych poskytovateľov a kľúčové riziká sú spojené s produktom a obchodným modelom poskytovateľov. Existujú skutočné obavy, že distribúcia binárnych opcií retailovým klientom neumožňuje poskytovateľovi konať v najlepšom záujme klientov, ani poskytovať informácie, ktoré sú jasné, prehľadné a nezavádzajúce. Samotné rôzne individuálne opatrenia dohľadu by okamžite nezabezpečili, aby sa zabránilo ďalšiemu škodlivému účinku na retailových klientov a neposkytli by primeranú alternatívu k použitiu právomocí zasahovania orgánu ESMA. Cezhraničná povaha distribúcie binárnych opcií, to, že majú vplyv na viac ako jeden členský štát, šírenie distribúcie binárnych opcií do nových jurisdikcií a šírenie rôznych vnútroštátnych opatrení na riešenie podobných obáv týkajúcich sa ochrany investorov (ktoré zase môžu prispievať k riziku regulačnej arbitráže) vedú k záveru, že opatrenia na úrovni celej Únie na zabezpečenie spoločnej úrovne ochrany v celej Únii sa považujú za nevyhnutné.

5. OPATRENÍM ORGÁNU ESMA SA RIEŠI IDENTIFIKOVANÁ ZÁVAŽNÁ OBAVA TÝKAJÚCA SA OCHRANY INVESTOROV A NA EFEKTÍVNOSŤ FINANČNÝCH TRHOV ALEBO INVESTOROV OPATRENIE NEMÁ ŠKODLIVÝ VPLYV, KTORÝ BY BOL NEÚMERNÝ PRÍNOSOM OPATRENIA [ČLÁNOK 40 ODS. 2 PÍSM. a) A ČLÁNOK 3 PÍSM. a) NARIADENIA (EÚ) č. 600/2014]

(79) Po zohľadnení veľkosti a povahy identifikovanej závažnej obavy týkajúcej sa ochrany investorov sa orgán ESMA domnieva, že je nevyhnutné a proporcionálne dočasne zakázať uvádzanie na trh, distribúciu alebo predaj binárnych opcií retailovým klientom. Týmto zákazom sa rieši obava poskytnutím primeranej a jednotnej úrovne ochrany retailovým klientom obchodujúcim s binárnymi opciami v Únii. Nemá na efektívnosť finančných trhov ani investorov škodlivý vplyv, ktorý je neúmerný jeho prínosom.

(80) V záujme posúdenia spôsobu a miery, v ktorej binárne opcie predstavujú riziko pre ochranu investorov, orgán ESMA analyzoval distribúciu výnosov investorov (70). V tejto analýze boli identifikované dve dôležité vlastnosti (71). Prvou dôležitou vlastnosťou je vysoká úroveň rizika spojená s binárnymi opciami: všeobecná vlastnosť binárnych opcií je, že investor pravdepodobne stratí celú investovanú sumu.

(81) Druhá vlastnosť, záporný očakávaný výnos produktu, je dôležitým zdrojom škodlivého vplyvu v tejto súvislosti a vzťahuje sa na všetky binárne opcie. Na rozdiel od finančných investícií sú zmluvy zvyčajne veľmi krátkodobé a neposkytujú účasť na raste hodnoty podkladového aktíva. Na rozdiel od tradičných opcií, ktoré sa často používajú na účely zabezpečenia, binárne opcie poskytujú vyplatenie fixnej sumy, ak nastane stanovená udalosť. Naopak, vyplatenie typickej opcie je podmienené zmenou ceny podkladového aktíva, ak je opcia zárobková (to znamená, že vyplatenie je variabilné). Táto inherentná vlastnosť produktov obmedzuje hodnotu produktu ako zabezpečovacieho nástroja, zatiaľ čo iné druhy opcií sa používajú na zmiernenie či obmedzenie ceny aktíva, voči ktorému má spoločnosť alebo investor priamu expozíciu.

(82) Okrem toho, typicky krátke trvanie binárnych opcií umožňuje investorovi uzatvárať mnohé obchody v slede. Táto skutočnosť v kombinácii so záporným očakávaným výnosom má za následok rastúcu pravdepodobnosť toho, že investor na kumulatívnej báze stráca tým viac, čím viac obchodov uzavrel. Toto je štatistická vlastnosť opakovaného obchodovania so záporným očakávaným výnosom.

(83) Dôležité je, že záporný očakávaný výnos je všeobecne súčasťou obchodného modelu poskytovateľa, keďže je všeobecne zdrojom jeho očakávaných ziskov. Binárna opcia zaväzuje poskytovateľa binárnej opcie zaplatiť investorovi fixnú sumu, ak nastane stanovená udalosť, takže na to, aby poskytovateľ dosiahol očakávaný zisk, investor musí utrpieť očakávanú stratu. Okrem toho je takisto možné, že poskytovatelia uložia ďalšie poplatky.

(84) Konkrétne v prípade binárnych opcií ponúkaných s nepretržitým obojstranným stanovením ceny, keďže poskytovateľ bude potrebovať ocenenie, ktoré mu umožní dosiahnuť očakávaný zisk, poskytovanie tohto oceňovania nemôže zlepšiť očakávané výnosy pre investora. Dokonca v rozsahu, v ktorom investori uzavrú pozície pred uplynutím platnosti, je ich očakávaný výnos nižší, ako keby podržali pozíciu do uplynutia platnosti. Veľkosť tejto prírastkovej očakávanej straty sa bude medzi jednotlivými poskytovateľmi a prípadmi líšiť, ale očakávaná hodnota pre investora vyplývajúca z nepretržitého obojstranného stanovenia ceny musí byť zvyčajne záporná, presne ako počiatočná cena produktu bude implikovať záporný očakávaný výnos pre investora.

(85) Kombinovaný účinok ilustruje základný prvok binárnych opcií z dôvodu ich záporných očakávaných výnosov: ak retailový klient uskutoční veľký počet investícií, alebo ak každý z veľkého počtu investorov uskutoční jednu investíciu, pravdepodobnosť dosiahnutia celkového zisku je veľmi nízka.

(86) Analýza distribúcie výnosov binárnych opcií koreluje s údajmi od príslušných orgánov so zdôraznením miery vysokých rizík pre retailových klientov, že stratia podstatnú časť svojej investície (často celú), a záporného očakávaného výnosu. Tieto vlastnosti sú často spojené so všeobecnou zložitosťou a nedostatočnou transparentnosťou súvisiacou s produktovými vlastnosťami binárnych opcií, nesprávnymi postupmi uvádzania na trh a distribúcie a súvisiacimi konfliktmi záujmov. Nie sú kompenzované žiadnou zodpovedajúcou výhodou. Spolu tieto vlastnosti tvoria zásadný zdroj škodlivého vplyvu na súčasných a potenciálnych retailových klientov.

(87) Hlavný dôvod, prečo je finančný sektor vysoko regulovaný, je, že slúži dôležitým hlavným záujmom a cieľom. Osobitná pozornosť v tejto súvislosti je venovaná ochrane retailových klientov. Uvádzanie na trh, distribúcia alebo predaj investičného produktu znamená, že produkt je schopný, aspoň potenciálne, slúžiť týmto hlavným záujmom a cieľom a neprimeraným spôsobom neuvádza do rizika potrebu zabezpečiť minimálnu úroveň ochrany investorov.

(88) Orgán ESMA dosiahol hranicu účinnosti svojich nezáväzných nástrojov v tejto oblasti. V tejto súvislosti, osobitne so zreteľom na riadenie produktov orgán ESMA takisto uznáva, že zásady riadenia produktov už tvoria súčasť kultúry dohľadu nad finančnými službami v Únii. V novembri 2013 vydali európske orgány dohľadu (ESA) spoločné stanovisko k procesom dohľadu nad produktmi a procesom ich riadenia vzťahujúcim sa na tvorcov produktov, v ktorom sú stanovené zásady na vysokej úrovni vzťahujúce sa na procesy dohľadu a riadenia finančných nástrojov (72). Vo februári 2014 orgán ESMA vydal stanovisko k postupom podľa smernice MiFID pre spoločnosti predávajúce zložité produkty (73) a v marci 2014 vydal stanovisko k štrukturalizovaným retailovým produktom – osvedčené postupy pre opatrenia týkajúce sa riadenia produktov (74). Okrem toho, od marca 2007 je v Spojenom kráľovstve zavedené usmernenie stanovujúce zásady riadenia produktov (75).

(89) Napriek zásadám dohľadu a regulačným požiadavkám opísaným v tomto rozhodnutí sa v uplynulých rokoch naďalej rozvíjal škodlivý vplyv v súvislosti s uvádzaním na trh, distribúciou alebo predajom binárnych opcií retailovým klientom.

(90) Orgán ESMA preto považuje intervenčné opatrenia týkajúce sa zákazu uvádzania na trh, distribúcie alebo predaja všetkých typov binárnych opcií (bez ohľadu na to, či sa s nimi obchoduje na obchodnom mieste) retailovým klientom za primerané na riešenie rizík týkajúcich sa ochrany investorov. Treba uviesť, že retailoví klienti budú môcť nadobúdať podobné produkty v oblasti hazardných hier, ak sú tieto produkty povolené v súlade s platnými relevantnými právnymi predpismi.

(91) Uvažovalo sa o menej reštriktívnych opatreniach, napríklad o povinnosti predávať a distribuovať tieto produkty cez poradenské služby. Tieto produkty však z dôvodu svojich vlastností nie sú vhodné pre retailových klientov. Z toho dôvodu by takéto opatrenie znamenalo posudzovanie jednotlivých prípadov, bolo by zaťažujúce pre poskytovateľov a príslušné orgány, pričom jeho výsledok by z dôvodu vlastností týchto produktov nemal byť významne odlišný od opatrení navrhnutých v tomto rozhodnutí. Ďalším opatrením, o ktorom sa uvažovalo, je stanovenie minimálneho trvania binárnych opcií. Kľúčové obavy sa však v súvislosti s týmto produktom z dôvodu tohto opatrenia nezmenia. Konkrétne cenová štruktúra produktu znamená, že investori v priemere zaznamenajú záporné očakávané výnosy bez toho, aby dostávali jasné kompenzačné výhody (napríklad funkciu zabezpečenia, ktorú majú tradičné opcie).

(92) Orgán ESMA takisto zvážil prínosy prísnejších opatrení, najmä rozšírenia zákazu na uvádzanie na trh, distribúciu alebo predaj binárnych opcií aj na neretailových klientov. V tejto fáze neexistujú dôkazy o tom, že by sa investičné spoločnosti obchodujúce s týmito produktmi zameriavali na neretailových klientov. Z toho dôvodu zostanú binárne opcie dostupné pre klientov klasifikovaných ako profesionálni klienti a oprávnené protistrany, ktoré sú v každom prípade schopné lepšie posúdiť technické vlastnosti finančných produktov. Táto skupina klientov zahŕňa aj tých retailových klientov, ktorí majú dostatočné znalosti a skúsenosti, aby mohli požiadať o klasifikáciu ako profesionálni klienti na požiadanie.

(93) Orgán ESMA si je vedomý, že poskytovatelia budú čeliť možným finančným dôsledkom a nákladom vyplývajúcim zo zamerania svojej činnosti a orientovania svojich klientov na iné finančné nástroje a produkty.

(94) Orgán ESMA sa však domnieva, že nasledujúce výhody získané z riešenia identifikovanej obavy týkajúcej sa ochrany investorov prevažujú nad potenciálnym záporným vplyvom opatrení: i) zníženie rizika nesprávneho predaja a súvisiacich finančných dôsledkov, čo predstavuje hlavnú výhodu pre retailových klientov a pre finančné trhy ako celok, ii) zníženie rizík spojených s regulačnou arbitrážou alebo arbitrážou dohľadu v rámci rôznych subjektov a jurisdikcií a iii) obnova dôvery retailových klientov vo finančné trhy.

(95) Opatrenie orgánu ESMA sa začne uplatňovať jeden mesiac po uverejnení tohto rozhodnutia v Úradnom vestníku Európskej únie (Ú. v. EÚ). Vyplýva z toho lehota jeden mesiac po úradnom uverejnení, ktorej cieľom je vyvážiť záujem retailových klientov na okamžitom znížení škodlivého vplyvu vyplývajúceho zo súčasného obchodovania s binárnymi opciami a potrebu poskytnúť dostatočný čas príslušným účastníkom trhu na organizáciu a zmenu ich obchodných modelov riadnym spôsobom.

6. OPATRENIA NESPÔSOBUJÚ RIZIKO REGULAČNEJ ARBITRÁŽE [ČLÁNOK 40 ODS. 3 PÍSM. b) NARIADENIA (EÚ) č. 600/2014]

(96) Vzhľadom na povahu identifikovaných rizík a počet a typ dotknutých investorov a navrhovanie vnútroštátnych opatrení niekoľkými členskými štátmi sa opatrením orgánu ESMA zabezpečí minimálny spoločný prístup v rámci Únie. Orgán ESMA takisto zvážil riziko, že poskytovatelia, ktorí v súčasnosti ponúkajú binárne opcie, by sa mohli snažiť ponúkať produkty s porovnateľnými vlastnosťami. Orgán ESMA a príslušné orgány budú takisto dôsledne monitorovať, či sa vyvinú nové tendencie v distribúcii, ktoré budú vyvolávať podobné škodlivé dôsledky pre retailových klientov a či dôjde k úsiliu poskytovateľov binárnych opcií o obchádzanie týchto intervenčných opatrení, a bude konať podľa potreby.

(97) Okrem toho sa dočasné intervenčné opatrenie orgánu ESMA vzťahuje na všetkých poskytovateľov binárnych opcií a všetky ostatné osoby, ktoré vedome a zámerne prispievajú k porušovaniu tohto opatrenia, ktoré patrí do rozsahu pôsobnosti nariadenia (EÚ) č. 600/2014. Aj keď rozsah subjektov patriacich pod článok 40 tohto nariadenia so zreteľom na správcovské spoločnosti spravujúce fondy je potrebné v konečnom dôsledku riešiť na legislatívnej úrovni, aby sa zlepšila právna istota (76), orgán ESMA zvážil priestor na regulačnú arbitráž. Orgán ESMA stanovil, že v súvislosti s preukázaným škodlivým vplyvom na investorov majú navrhované opatrenia dostatočne široký rozsah pôsobnosti, a sú preto schopné vyriešiť závažnú obavu týkajúcu sa ochrany investorov, ktorá vyplýva z uvádzania na trh, distribúcie alebo predaja binárnych opcií.

7. KONZULTÁCIA A OZNÁMENIE [ČLÁNOK 40 ODS. 3 PÍSM. c) A ODS. 4 NARIADENIA (EÚ) č. 600/2014]

(98) Keďže navrhované opatrenie sa môže v obmedzenej miere týkať derivátov, ktorých podkladovým aktívom sú poľnohospodárske komodity, orgán ESMA viedol konzultácie s verejnými orgánmi zodpovednými za dohľad, správu a reguláciu fyzických poľnohospodárskych trhov podľa nariadenia Rady (ES) č. 1234/2007 (77). Orgán ESMA dostal odpovede od spolkového ministerstva pre výživu a pôdohospodárstvo (Nemecko), ministerstva poľnohospodárstva (Lotyšsko) a ministerstva poľnohospodárstva a lesného hospodárstva (Fínsko). Títo respondenti nepredložili námietky k prijatiu navrhnutých opatrení.

(99) Orgán ESMA informoval príslušné orgány o tomto navrhovanom rozhodnutí.

PRIJAL TOTO ROZHODNUTIE:

Článok 1

Dočasný zákaz binárnych opcií pre retailových klientov

1. Uvádzanie na trh, distribúcia alebo predaj binárnych opcií retailovým klientom sú zakázané.

2. Na účely odseku 1 bez ohľadu na to, či sa s ňou obchoduje na obchodnom mieste, binárna opcia je derivát, ktorý spĺňa tieto podmienky:

a) musí sa vyrovnať v hotovosti alebo sa môže vyrovnať v hotovosti na základe voľby jednej zo zmluvných strán z iného dôvodu ako platobnej neschopnosti alebo inej udalosti, ktorá má za následok ukončenie zmluvy,

b) zabezpečuje platbu len pri uzavretí alebo uplynutí platnosti,

c) jeho platba sa obmedzuje na: i) vopred stanovenú fixnú sumu alebo nulu, ak podkladové aktívum derivátu spĺňa jednu alebo viac vopred stanovených podmienok a ii) vopred stanovenú fixnú sumu alebo nulu, ak podkladové aktívum derivátu nespĺňa jednu alebo viac vopred stanovených podmienok.

Článok 2

Zákaz účasti na aktivitách obchádzania

Je zakázané vedome a zámerne sa zúčastňovať na aktivitách, ktorých predmetom alebo účinkom je obchádzať požiadavky stanovené v článku 1 vrátane pôsobenia ako zástupca poskytovateľa binárnych opcií.

Článok 3

Nadobudnutie účinnosti a uplatňovanie

1. Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

2. Toto rozhodnutie sa uplatňuje od 2. júla 2018 počas obdobia troch mesiacov.

V Paríži 22. mája 2018 za Radu orgánov dohľadu Steven MAIJOOR predseda

(1) Ú. v. EÚ L 331, 15.12.2010, s. 84.

(2) Ú. v. EÚ L 173, 12.6.2014, s. 84.

(3) Ú. v. EÚ L 87, 31.3.2017, s. 90.

(4) Spoločná skupina je zložená zo zástupcu cyperského príslušného orgánu - Cyperskej komisie pre cenné papiere a burzu (CY-CySEC), ako aj zo zástupcov ôsmich príslušných orgánov, ktorých jurisdikcie boli dotknuté službami poskytovanými poskytovateľmi so sídlom na Cypre. Výsledkom práce spoločnej skupiny bol akčný plán, ktorý mala vykonať CY-CySEC a ktorý okrem iného obsahoval rozšírené vyšetrovania zamerané na poskytovateľov CFD, ako aj tematické preskúmania vzorky spoločností, ktorých činnosť bola povolená komisiou CY-CySEC.

(5) Stanovisko k postupom podľa smernice MiFID pre spoločnosti predávajúce zložité finančné produkty zo 7. februára 2014 (ESMA/2014/146).

(6) Otázky a odpovede (Q&A) týkajúce sa poskytovania CFD a iných špekulatívnych produktov retailovým investorom podľa smernice MiFID (ESMA35-36-794). Otázky a odpovede boli naposledy aktualizované 31. marca 2017.

(7) Upozornenie orgánu ESMA pre investorov na rizíká investovania do zložitých produktov zo 7. februára 2014 (https://www.esma.europa.eu/sites/default/files/library/2015/11/investor_warning_-_complex_products_20140207_-_en_0.pdf) a Upozornenie orgánu ESMA pre investorov na CFD, binárne opcie a iné špekulatívne produkty z 25. júla 2016 (k dispozícii na stránke: https://www.esma.europa.eu/sites/default/files/library/2016-1166_warning_on_cfds_binary_options_and_other_speculative_products_0.pdf).

(8) Napríklad výsledkom práce spoločnej skupiny bolo, že komisia CY-CySEC prijala niekoľko vymáhacích opatrení zameraných na zvýšenie miery dodržiavania predpisov poskytovateľmi, ktorí ponúkajú špekulatívne produkty, ako sú binárne opcie.

(9) Výzva na predloženie pripomienok o potenciálnych opatreniach týkajúcich sa zasahovania do produktov v súvislosti s finančnými rozdielovými zmluvami a binárnymi opciami pre retailových klientov z 18. januára 2018 (ESMA35-43-904).

(10) Počet respondentov je nižší ako toto číslo, pretože orgánu ESMA boli doručené aj i) viaceré odpovede od rovnakých respondentov (napríklad odpoveď na každé z navrhovaných opatrení týkajúcich sa CFD v samostatnom e-maile) a ii) duplicitné odpovede od rovnakých respondentov.

(11) Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349).

(12) Zvyčajne je nižšia z dvoch peňažných výplat nulová, ale nemusí to tak byť. Binárne opcie sa líšia od iných špekulatívnych produktov predávaných retailovým klientom, napríklad CFD, v tom, že sa vypláca vopred stanovená peňažná suma, ktorá nie je priamo spojená s veľkosťou zmeny v cene, úrovni alebo hodnote podkladového aktíva.

(13) Investori môžu napríklad staviť na to, že cena podkladového aktíva sa bude nachádzať v stanovenom cenovom rozpätí alebo že podkladové aktívum dosiahne stanovenú cenovú úroveň v určitom okamihu počas trvania binárnej opcie.

(14) Napríklad FR-AMF, BE-FSMA, UK-FCA, IT-CONSOB.

(15) Napríklad UK-FCA.

(16) Pozri odôvodnenie 35.

(17) Správa organizácie IOSCO o prieskume organizácie IOSCO o retailových OTC produktoch s pákovým efektom, december 2016 (k dispozícii na stránke: https://www.iosco.org/library/pubdocs/pdf/IOSCOPD550.pdf).

(18) Napríklad Quebec Autorité des Marchés Financiers a Turecká rada pre kapitálové trhy (CMB) (strana 2), Združenie Japonska pre finančné futures (strana 6), Komisia Spojených štátov pre obchodovanie s komoditnými futures (CFTC) a Komisia pre cenné papiere a burzu (SEC) (strana 55 správy organizácie IOSCO). V Quebecu príslušný orgán nepovolil predaj binárnych opcií retailovým investorom. CMB rozhodol nepovoliť predaj binárnych opcií retailovým investorom. V Izraeli bol schválený zákaz predaja binárnych opcií investorom. K dispozícii na stránke: http://www.isa.gov.il/sites/ISAEng/1489/1511/Pages/eitonot25102017_1.aspx. Úrad pre informovanie spotrebiteľov CFTC a Úrad pre vzdelávanie a ochranu investorov SEC vydali upozornenie pre investorov, v ktorom varovali pred podvodnými schémami využívajúcimi binárne opcie a ich obchodné platformy. K dispozícii na stránke: http://www.cftc.gov/ConsumerProtection/FraudAwarenessPrevention/CFTCFraudAdvisories/fraudadv_binaryoptions.

(19) Správa organizácie IOSCO, strana iii.

(20) Binárne opcie napríklad nespĺňajú kritériá, aby mohli byť považované za nekomplexné finančné nástroje na základe spojeného znenia článku 25 ods. 4 smernice 2014/65/EÚ a článku 57 delegovaného nariadenia Komisie (EÚ) 2017/565 z 25. apríla 2016, ktorým sa dopĺňa smernica Európskeho parlamentu a Rady 2014/65/EÚ, pokiaľ ide o organizačné požiadavky a prevádzkové podmienky investičných spoločností a vymedzené pojmy na účely uvedenej smernice (Ú. v. EÚ L 87, 31.3.2017, s. 1).

(21) Okrem odhadu pravdepodobností udalosti na základe trhového ocenenia relevantných opcií môžu poskytovatelia používať modely oceňovania, napríklad Black-Scholesov alebo modely, ktoré zahŕňajú aspekty Black-Scholesovho oceňovania. V Black-Scholesovom modeli sú známymi premennými čas do splatnosti, počiatočná cena podkladového aktíva a realizačná cena. Posúvanie stochastického postupu predpokladané v modeli sa bežne odhaduje podľa jednej alebo oboch bezrizikových úrokových sadzieb a historickej výnosnosti podkladovéhop aktíva.

(22) Napríklad pri binárnej opcii ponúkanej s určitým rozdielom od realizačnej hodnoty môže poskytovateľ ponúknuť klientovi právo kúpiť opciu za 22 EUR s výnosom 100 EUR za udalosť, ktorá sa pravdepodobne vyskytuje 20 % času (čo sa rovná reálnej hodnote 20 EUR).

(23) Ak poskytovateľ binárnej opcie ponúka nepretržité obojstranné stanovenie ceny, spread je možné vidieť medzi cenou, za ktorú môžu klienti kúpiť binárnu opciu od poskytovateľa (kúpna cena), a cenou, za ktorú môžu klienti predať opciu poskytovateľovi (predajná cena). Tieto dve ceny sa všeobecne líšia od tzv. ceny nulového očakávaného výnosu, teda ceny, pri ktorej by sa nákupom binárnej opcie dosiahol nulový očakávaný výnos pre kupujúceho, pričom predajná cena je zvyčajne nižšia a kúpna cena zvyčajne vyššia ako cena nulového očakávaného výnosu. Tento spread okolo ceny nulového očakávaného výnosu ilustruje, že retailový klient v priemere dosiahne stratu pri vstupe do binárnej opcie aj pri vystúpení z nej pred uplynutím jej platnosti.

(24) V oddiele 2 otázok a odpovedí (Q&A) orgánu ESMA týkajúcom sa poskytovania CFD a iných špekulatívnych produktov retailovým investorom podľa smernice MiFID (ESMA35-36-794) v aktualizovanom znení z 31. marca 2017 sú podrobnejšie rozpracované niektoré z týchto konfliktov záujmov.

(25) Napríklad v prípade binárnej opcie s 50 % pravdepodobnosťou zisku a výnosom 80 % investovanej sumy, ak je pri uplynutí platnosti opcia zárobková, investor čelí približne 75 % pravdepodobnosti, že pri 20 obchodoch utrpí kumulatívnu stratu. Pozri dokument orgánu ESMA Product Intervention Analysis: Measure on Binary Options (Produktová intervenčná analýza: opatrenia týkajúce sa binárnych opcií), 2018.

(26) Údaje v roku 2015 poskytli: BG-FSC, CY-CySEC, CZ-CNB, FR-AMF, IE-CBI, IS-FME, LU-CSSF, MT-MFSA, NL-AFM, PT-CMVM, RO-ASF, UK-FCA; údaje v roku 2017 poskytli: CY-CySEC, CZ-CNB, ES-CNMV, FR-AMF, IE-CBI, LU-CSSF, NL-AFM, MT-MFSA, NO-Finanstilsynet, SK-NBS, UK-FCA.

(27) Vzhľadom na častý cezhraničný rozmer činnosti poskytovateľov produktov môže tento číselný údaj zahŕňať klientov zo štátov mimo EHP. S osobitným zreteľom na Spojené kráľovstvo počet klientskych účtov na financovanie CFD vzrástol zo 657 000 v roku 2011 na 1 051 000 na konci roka 2016. Tieto číselné údaje však nevylučujú spočívajúce klientske účty ani viaceré účty využívané rovnakým retailovým klientom. Číselné údaje, ktoré poskytla komisia CY-CySEC, boli zostavené na základe účtov otvorených u poskytovateľov s povolením od komisie CY-CySEC, ktorí poskytujú tieto produkty.

(28) Pokiaľ ide o Spojené kráľovstvo, tento číselný údaj nezahŕňa klientov spoločností s povolením v Spojenom kráľovstve, ktorí nepochádzajú zo Spojeného kráľovstva, ktorých počet bol v roku 2016 odhadnutý na približne 400 000. V prípade iných členských štátov, ktoré poskytli údaje orgánu ESMA, môže údaj zahŕňať klientov zo štátov mimo EHP.

(29) Komisia CY-CySEC tiež uviedla, že poskytnuté číselné údaje zahŕňajú klientov zo štátov mimo EHP.

(30) Na základe informácií, ktoré poskytol DE-BaFin v januári 2017 a ktoré sa vzťahujú na údaje za rok 2016.

(31) Pozri správu organizácie IOSCO. Aj keď nie sú k dispozícii celkové štatistiky, niekoľko vnútroštátnych príslušných orgánov orgánu ESMA nahlásilo, že v roku 2016 tento trh rástol so zreteľom na počet klientov v ich jurisdikcii. Napríklad Poľsko a Litva zaznamenali nárast hodnoty transakcií s poskytovateľmi binárnych opcií a Portugalsko zaznamenalo rast počtu spoločností poskytujúcich tieto služby. Okrem toho dva vnútroštátne príslušné orgány, ktoré predtým nezaznamenali žiaden skutočný trh s týmito nástrojmi pre retailových klientov vo svojej jurisdikcii, konkrétne uvádzali rastúci trh v tejto oblasti.

(32) AT-FMA, BE-FSMA,CY-CySEC, CZ-CNB, DE-BaFin, DK-Finanstilsynet, EE-FSA, EL-HCMC, ES-CNMV, FI-FSA. FR-AMF, IE-CBI, IS-FME, IT-CONSOB, LI-FMA, LT-Lietuvos Bankas, MT-MFSA, NL-AFM, NO-Finanstilsynet, PT-CMVM, RO-ASF, SE-FI, SI-ATVP, UK-FCA.

(33) CZ-CNB, IT-CONSOB.

(34) Na Cypre bolo v roku 2016 doručených 42 žiadostí v porovnaní so 16 v roku 2015 a 28 v roku 2014. V Spojenom kráľovstve orgán FCA dostal celkovo 27 žiadostí od spoločností žiadajúcich o povolenie na ponúkanie binárnych opcií retailovým klientom (20 z týchto žiadostí bolo od spoločností žiadajúcich o zmeny povolení a 7 bolo od nových žiadateľov o povolenie). V tomto smere treba uviesť, že binárne opcie patria do pôsobnosti orgánu UK-FCA od 3. januára 2018. Predtým boli regulované komisiou pre hazardné hry v Spojenom kráľovstve.

(35) Správa organizácie IOSCO, strana 46.

(36) Pozri dokument orgánu ESMA Product Intervention Analysis: Measure on Binary Options (Produktová intervenčná analýza: opatrenia týkajúce sa binárnych opcií), 2018.

(37) Predtým článok 19 ods. 5 smernice Európskeho parlamentu a Rady 2004/39/ES z 21. apríla 2004 o trhoch s finančnými nástrojmi, o zmene a doplnení smerníc Rady 85/611/EHS a 93/6/EHS a smernice Európskeho parlamentu a Rady 2000/12/ES a o zrušení smernice Rady 93/22/EHS (Ú. v. EÚ L 145, 30.4.2004, s. 1).

(38) Toto riziko potenciálne rastie z dôvodu nadmerného optimizmu, ktorý bol často pozorovaný v nedávnych štúdiách správania. Podľa nedávnej štúdie (Li, Mingsheng a Li, Qian a Li, Yan, Nebezpečenstvo nadmerného optimizmu investora (14. novembra 2016) k dispozícii na stránke SSRN: https://ssrn.com/abstract=2932961) o účinkoch nálady investorov na efektívnosť trhu v blízkosti zrútení trhov nadmerný optimizmus investorov bráni odhaľovaniu cien, zvyšuje idiosynkratické riziká a brzdí reakcie na trh pred zrútením trhu z dôvodu informačnej neobjektívnosti (Peng, Lin, Wei Xiong, 2006. Investor attention, overconfidence and category learning (Pozornosť, nadmerný optimizmus a učenie sa kategórií investorov). Journal of Financial Economics 80, 563 – 602), ako aj neobjektívneho pripisovania zásluh investormi (Gervais, S., a T. Odean, 2001. Learning to be Overconfident (Učenie sa byť nadmerne optimistický). The Review of Financial Studies, 14, 1– 27.) a vysokého rizika arbitráže (Benhabit, Jess, Xuewen Liu a Penfei Wang, 2016. Sentiments, financial markets, and macroeconomic fluctuations (Nálady, finančné trhy a makroekonomické fluktuácie). Journal of Financial Economics 120, 420 – 443. Na rovnakú tému pozri okrem iného aj: Ricciardi, Victor, kapitola 26: The Psychology of Speculation in the Financial Markets (Psychológia špekulovania na finančných trhoch) (1. júna 2017). Financial Behavior: Players, Services, Products, and Markets (Finančné správanie: hráči, služby, produkty a trhy). H. Kent Baker, Greg Filbeck, a Victor Ricciardi, redaktori, 481 – 498, New York, NY: Oxford University Press, 2017.; N. Barberis a R. H. Thaler (2003), A Survey of Behavioral Finance (Prieskum behaviorálneho finančníctva), v M. Harris, G.M. Constantinides a R. Stultz, „Handbook of the Economics of Finance“ (Príručka finančného hospodárstva); D. Dorn a G. Huberman (2005), Talk and action: What individual investors say and what they do (Reči a činy: čo jednotliví investori hovoria a čo robia); C.H. Pan a M. Statman (2010) Beyond Risk Tolerance: Regret, Overconfidence, and Other Investor Propensities (Nad rámec tolerancie rizika: ľútosť, nadmerný optimizmus a iné sklony investorov), pracovný dokument; A. Nosic a M. Weber (2010), How Risky do I invest: The Role of Risk Attitudes, Risk Perceptions and Overconfidence (Ako riskantne investujem: úloha postojov k riziku, vnímania rizík a nadmerného optimizmu); N. Linciano (2010), Cognitive Biases and Instability of Preferences in the Portfolio Choices of Retail Investors – Policy Implications of Behavioural Finance (Kognitívna neobjektívnosť a nestabilita preferencií vo výbere portfólia retailových investorov – politické dôsledky behaviorálneho financovania), A. Lefevre, a M. Chapman (2017), „Behavioural economics and financial consumer protection“ (Behaviorálna ekonomika a ochrana finančného spotrebiteľa), pracovné dokumenty OECD o financiách, poistení a súkromných dôchodkoch, č. 42 OECD Publishing.

(39) Oddiel 3 otázok a odpovedí (Q&A) orgánu ESMA týkajúci sa poskytovania CFD a iných špekulatívnych produktov retailovým investorom podľa smernice MiFID (ESMA35-36-794) v aktualizovanom znení z 31. marca 2017.

(40) Napríklad BE-FSMA, ES-CNMV, FR-AMF a IT-CONSOB.

(41) Správa organizácie IOSCO, strana 5.

(42) tamže.

(43) Ako identifikovali DE-BaFin a PL-KNF.

(44) Napríklad UK-FCA a NO-Finanstilsynet.

(45) V oddiele 6 otázok a odpovedí orgánu ESMA týkajúcich sa poskytovania CFD a iných špekulatívnych produktov retailovým investorom podľa smernice MiFID (ESMA35-36-794) v aktualizovanom znení z 31. marca 2017 sa uvádza, že je nepravdepodobné, aby spoločnosť ponúkajúca bonus, ktorý je určený na motivovanie retailových klientov, aby obchodovali so zložitými špekulatívnymi produktmi, napríklad CFD, binárnymi opciami a zmluvami rolling spot forex, mohla preukázať, že koná čestne, spravodlivo a profesionálne a v najlepšom záujme svojich retailových klientov.

(46) Ako je opísané v správe organizácie IOSCO, strana 32.

(47) Napríklad BE-FSMA, ES-CNMV, FR-AMF, IT-CONSOB.

(48) V oddiele 3 otázok a odpovedí (Q&A) orgánu ESMA týkajúcich sa poskytovania CFD, binárnych opcií a iných špekulatívnych produktov retailovým investorom podľa smernice MiFID (ESMA35-36-794) v aktualizovanom znení z 31. marca 2017 sú podrobnejšie rozpracované informácie, ktoré by mali byť poskytované klientom a potenciálnym klientom.

(49) Oddiel 3 otázok a odpovedí (Q&A) orgánu ESMA týkajúcich sa poskytovania CFD a iných špekulatívnych produktov retailovým investorom podľa smernice MiFID (ESMA35-36-794) v aktualizovanom znení z 31. marca 2017.

(50) Nariadenie Európskeho parlamentu a Rady (EÚ) č. 1286/2014 z 26. novembra 2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) (Ú. v. EÚ L 352, 9.12.2014, s. 1).

(51) Predtým článok 19 ods. 2 a 3 smernice 2004/39/ES.

(52) Predtým článok 19 ods. 4 a 5 smernice 2004/39/ES.

(53) Predtým článok 21 smernice 2004/39/ES.

(54) Smernica 2004/39/ES. Príloha IV k smernici 2014/65/EÚ obsahuje tabuľku zhody medzi požiadavkami smernice 2004/39/ES a požiadavkami smernice 2014/65/EÚ a nariadenia (EÚ) č. 600/2014.

(55) Delegované nariadenie Komisie (EÚ) 2017/653 z 8. marca 2017, ktorým sa dopĺňa nariadenie Európskeho parlamentu a Rady (EÚ) č. 1286/2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) stanovením regulačných technických predpisov, pokiaľ ide o prezentáciu, obsah, preskúmanie a revíziu dokumentov s kľúčovými informáciami a podmienky splnenia požiadavky na poskytovanie takýchto dokumentov (Ú. v. EÚ L 100, 12.4.2017, s. 1).

(56) Napríklad orgán IE-CBI vyjadril obavy súvisiace s kritériami používanými na posúdenie znalostí a skúseností na účely posúdenia na základe jeho tematickej inšpekcie (k dispozícii na stránke: https://www.centralbank.ie/news/article/inspection-finds-75-percent-of-cfd-clients-lost-money). Okrem toho, orgán UK-FCA zaznamenal opakované zlyhania poskytovateľov v súvislosti s adekvátnosťou ich posúdení primeranosti a súvisiacich politík a postupov (pozri uvedené).

(57) Upozornenie orgánu ESMA pre investorov na riziká investovania do zložitých produktov zo 7. februára 2014 (https://www.esma.europa.eu/sites/default/files/library/2015/11/investor_warning_-_complex_products_20140207_-_en_0.pdf) a Upozornenie orgánu ESMA pre investorov na CFD, binárne opcie a iné špekulatívne produkty z 25. júla 2016 (k dispozícii na stránke: https://www.esma.europa.eu/sites/default/files/library/2016-1166_warning_on_cfds_binary_options_and_other_speculative_products_0.pdf).

(58) Otázky a odpovede (Q&A) orgánu ESMA týkajúce sa poskytovania CFD a iných špekulatívnych produktov retailovým investorom podľa smernice MiFID (ESMA35-36-794) v aktualizovanom znení z 31. marca 2017.

(59) Stanovisko k postupom podľa smernice MIFID pre spoločnosti predávajúce zložité finančné produkty zo 7. februára 2014 (ESMA/2014/146).

(60) Usmernenia orgánu ESMA k požiadavkám na riadenie produktov stanoveným v smernici MiFID II z 2. júna 2017 (ESMA35-43-620).

(61) Nariadenie Orgánu pre finančné služby a trhy, ktorým sa upravuje distribúcia určitých derivátových finančných nástrojov klientom.

(62) Article 72 de LOI no 2016-1691 du 9 décembre 2016 relative à la transparence, à la lutte contre la corruption et à la modernisation de la vie économique.

(63) Zamýšľané opatrenia boli oznámené v oznámení ES-CNMV s názvom Opatrenia týkajúce sa uvádzania CFD a iných špekulatívnych produktov na trh pre retailových investorov z 21. marca 2017.

(64) Obežník HCMC č. 56/10.5.2017.

(65) K dispozícii na stránke: https://www.cysec.gov.cy/CMSPages/GetFile.aspx?guid=ebf53e28-2bb7-4494-bb3a-4cced2e3c8ba.

(66) UK-FCA, Upozornenie pre spotrebiteľov týkajúce sa rizík investovania do binárnych opcií, 14. novembra 2017. Dostupné na stránke: https://www.fca.org.uk/news/news-stories/consumer-warning-about-risks-investing-binary-options.

(67) K dispozícii na stránke: https://www.finanstilsynet.no/contentassets/455795d40fe4445f88a3b71b35079c94/horingsnotat---produktintervensjon.pdf.

(68) Napríklad UK-FCA, IT-CONSOB, ES-CNMV, BE-FSMA, FR-AMF, DE- BaFin, DK- Finanstilsynet, LU-CSSF, NL-AFM.

(69) Pozri odôvodnenie 34 bod vi).

(70) Pozri dokument orgánu ESMA Product Intervention Analysis: Measure on Binary Options (Produktová intervenčná analýza: opatrenia týkajúce sa binárnych opcií), 2018.

(71) tamže.

(72) Spoločné stanovisko k procesom dohľadu nad produktmi a procesom ich riadenia vzťahujúcim sa na tvorcov produktov (JC-2013-77).

(73) Stanovisko k postupom podľa smernice MiFID pre spoločnosti predávajúce zložité produkty zo 7. februára 2014 (ESMA/2014/146). Toto stanovisko konkrétne zahŕňalo odkazy na CFD a binárne opcie.

(74) Stanovisko k štrukturalizovaným retailovým produktom – Osvedčené postupy opatrení týkajúcich sa riadenia produktov z 27. marca 2014 (ESMA/2014/332).

(75) The Responsibilities of Providers and Distributors for the Fair Treatment of Customers (Zodpovednosti poskytovateľov a distribútorov za spravodlivé zaobchádzanie so zákazníkmi). K dispozícii na stránke: https://www.handbook.fca.org.uk/handbook/document/RPPD_FCA_20130401.pdf. Usmernenie je prepojené so zásadami Spojeného kráľovstva pre podniky (Principles for Businesses, PRIN). K dispozícii na stránke: https://www.handbook.fca.org.uk/handbook/document/rppd/RPPD_Full_20180103.pdf.

(76) Orgán ESMA zdôraznil riziko regulačnej arbitráže vo svojom stanovisku k Vplyvu vylúčenia správcovských spoločností spravujúcich fondy z rozsahu intervenčných právomocí podľa nariadenia MiFIR z 12. januára 2017 (ESMA50-1215332076-23), v ktorom vyjadril obavy týkajúce sa rizika regulačnej arbitráže a možného zníženia účinnosti budúcich intervenčných opatrení vyplývajúce z vylúčenia určitých subjektov z rozsahu pôsobnosti príslušných opatrení (správcovské spoločnosti PKIPCP a správcovia alternatívnych investičných fondov). Komisia navrhla zmeny na zlepšenie právnej istoty v tomto smere zmenou nariadenia (EÚ) č. 600/2014 [COM(2017)536/948972].

(77) Nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (Ú. v. EÚ L 299, 16.11.2007, s. 1).